**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 16 Φεβρουαρίου 2021, ημέρα Τρίτη και ώρα 17.05΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προεδρεύοντος αυτής κυρίου Συμεών (Σίμου) Κεδίκογλου, με θέμα ημερήσιας διάταξης: «Συζήτηση των μελών της Επιτροπής με τα μέλη της Επιτροπής Εξωτερικών Υποθέσεων της Εθνοσυνέλευσης της Πορτογαλίας, σχετικά με τις τρέχουσες εξελίξεις.».

Επίσης, εξέθεσαν τις απόψεις τους, μέσω υπηρεσιών τηλεδιάσκεψης οι κ.κ.: Sérgio Sousa Pinto, Presidente da CNECP, Susana Correia (GPPS), Isabel Meirelles (GPPSD), João Oliveira, (GPPCP), Telmo Correia (GPCDS-PP), Paulo Neves (GPPSD), Carlos Alberto Gonçalves, Vice-presidente da CNECP, Lara Martinho (PS), Pedro Roque (PSD) και Edite Estrela (PS - Deputy Chair of the Portuguese Parliament).

O Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι κ.κ. ΒουλευτέςΒαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Θεοδωρικάκος Παναγιώτης (Τάκης) Καββαδάς Αθανάσιος, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Δούνια Παναγιώτα Διονύσιος, Αθανασίου Αθανάσιος (Νάσος), Αμανατίδης Ιωάννης, Βίτσας Δημήτριος, Βούτσης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Τζάκρη Θεοδώρα, Χαρίτου Δημήτριος (Τάκης), Λοβέρδος Ανδρέας, Φραγγίδης Γεώργιος, Παπαναστάσης Νικόλαος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Προεδρεύων της Επιτροπής):** Καλησπέρα σας. Καλησπέρα από την Αθήνα, τη χιονισμένη Αθήνα. Καλησπέρα από την Ελλάδα στους φίλους συναδέλφους της Επιτροπής Εξωτερικών Υποθέσεων, Άμυνας και Ενόπλων Δυνάμεων της Πορτογαλικής Εθνοσυνέλευσης.

Καλησπέρα, κύριε Πρόεδρε, κύριε Sérgio Pinto. Είναι ιδιαίτερη χαρά και τιμή να έχουμε την ευκαιρία να ανταλλάξουμε τις απόψεις με εσάς και με τους φίλους πορτογάλους συναδέλφους.

Να πω, λοιπόν, κυρίες και κύριοι ότι σε συμφωνία με τους Πορτογάλους συναδέλφους μας και τον Πρόεδρο της Επιτροπής, οι Εισηγητές εκ μέρους των κομμάτων θα μιλήσουν για τέσσερα λεπτά και μετά οι ομιλητές, οι οποίοι θα ζητήσουν το λόγο θα μιλήσουν για δύο λεπτά.

Η παράκληση και από την Πορτογαλική και από την Ελληνική πλευρά είναι να τηρήσουμε πολύ αυστηρά το χρόνο για να μπορέσουμε να έχουμε τη δυνατότητα να μιλήσουν περισσότεροι συνάδελφοι και να ολοκληρώσουμε τη συνεδρίασή μας μέσα σε μιάμιση ώρα αυστηρά.

Να υπενθυμίσουμε ότι όπως και στην προηγούμενη συνάντησή μας με τους Ιταλούς και Γάλλους συναδέλφους μας, οι εισηγήσεις θα γίνονται εκ περιτροπής, δηλαδή ένας από την ελληνική και ένας από την πορτογαλική πλευρά. Η ατζέντα πάνω στην οποία θα κινηθούμε είναι οι τελευταίες εξελίξεις στην Ανατολική Μεσόγειο, ο ρόλος της Τουρκίας στην Ανατολική Μεσόγειο και στην ευρύτερη περιοχή, η πολιτική και αμυντική συνεργασία μεταξύ των δύο χωρών, το μεταναστευτικό/προσφυγικό πρόβλημα, η προώθηση της συνεργασίας των δύο Κοινοβουλίων και των Κοινοβουλίων γενικότερα των νοτίων χωρών της Ευρωπαϊκής Ένωσης, θέματα κοινής εξωτερικής πολιτικής και πολιτικής ασφάλειας για να το συζητήσουμε ,εφόσον υπάρξει ο χρόνος να καλύψουμε όλα αυτά.

Πριν ξεκινήσουμε θα ήθελα, λόγω όπως σας είπα των έκτακτων συνθηκών, του κύματος κακοκαιρίας, ήταν δύσκολη η μετακίνηση για πολλούς συναδέλφους, μεταξύ τους και ο Πρόεδρος της Διαρκούς Επιτροπής Εθνικής Άμυνας και Εξωτερικών Υποθέσεων της Ελληνικής Βουλής τον οποίο αντικαθιστώ, ο κύριος Κώστας Γκιουλέκας, ο οποίος είναι σε σύνδεση μαζί μας και θα ήθελα να του δώσω το λόγο για τρία λεπτά.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ πολύ, κύριε Πρόεδρε.

Καλησπέρα από την Ελλάδα, καλησπέρα από τη Θεσσαλονίκη, από την Βόρειο Ελλάδα όπου βρίσκομαι.

Θέλω πρώτα απ’ όλα να χαιρετίσω τον φίλο Πρόεδρο της αντίστοιχης Πορτογαλικής Επιτροπής, τον κ. Pinto, τον φίλο κ. Pinto με τον οποίον είχαμε την ευκαιρία επί μιάμιση περίπου ώρα «να τα πούμε» το καλοκαίρι με μία τηλεδιάσκεψη και να ανταλλάξουμε απόψεις σε έναν κύκλο επαφών με τους αντίστοιχους Προέδρους των Επιτροπών Εξωτερικών και Άμυνας διαφόρων Κοινοβουλίων, όχι μόνο της Ευρωπαϊκής Ένωσης, αλλά και κρατών μελών του ΝΑΤΟ και κρατών μελών του Συμβουλίου Ασφαλείας.

Χαίρομαι, λοιπόν και επίσης χαιρετίζω και την παρουσία πολλών φίλων συναδέλφων Βουλευτών Πορτογάλων. Χαιρόμαστε ιδιαίτερα και ευχαριστούμε για την αποδοχή της πρόσκλησης να έχουμε αυτή την ανταλλαγή απόψεων, βέβαια σε συνθήκες πραγματικά πρωτόγνωρες, μιλώ για την πανδημία από την οποία πλήττεται ολόκληρη η ανθρωπότητα, πλήττεται η Ευρώπη, πλήττεται η Ενωμένη Ευρώπη, πλήττεται η Πορτογαλία και ασφαλώς πλήττεται και η Ελλάδα και εδώ νομίζω ότι είναι πολύ επίκαιρα τα μηνύματα της Πορτογαλικής Προεδρίας για μια κοινωνική Ευρώπη, μια ανθεκτική Ευρώπη. Είναι αυτό που - αφού ξεπεράσουμε τη «λαίλαπα» την οποία αντιμετωπίζουμε σήμερα, τον «αγώνα που δίνουμε» για τις ζωές μας - είναι πάρα πολύ σημαντικό να δούμε την επόμενη μέρα στο επίπεδο της Ευρώπης και εδώ η χώρα μας που αυτή τη στιγμή ασκεί και την Προεδρία στην Ευρωπαϊκή Ένωση είναι πολύ σημαντικό, πράγματι να πάρει αυτές τις πρωτοβουλίες που ήδη έχει διακηρύξει ως τις προτεραιότητες της δικής της Προεδρίας, τι γίνεται και τι θα πρέπει να γίνει την επόμενη μέρα, κυρίως για χώρες όπως και η Ελλάδα που μετά από μία πολυετή οικονομική κρίση θα πρέπει να αντιμετωπίσουν τα προβλήματα της επόμενης μέρας μαζί με την υπόλοιπη Ευρώπη και κάποιους κοινούς άξονες.

Το δεύτερο που νομίζω ότι θα αποτελέσει τον άξονα που είπε και ο σημερινός Προεδρεύων της Επιτροπής, κύριος Κεδίκογλου, είναι ότι τα ζητήματα τα οποία αντιμετωπίζουμε εδώ στην περιοχή του Αιγαίου και της Νοτιοανατολικής Ευρώπης από την προκλητικότητα και εδώ θα τολμήσω να πω την επιθετικότητα που εκδηλώνει η γείτονα Τουρκία σε μια πρωτοφανή κρίση σε διάρκεια και σε ένταση όλο αυτό το τελευταίο διάστημα, είναι κάτι που ασφαλώς πρέπει να μας απασχολεί ως Ευρωπαϊκή Ένωση, γιατί όλο αυτό δεν πλήττει μόνο την Ελλάδα, πλήττει ένα μέλος, ένα κράτος μέλος της Ευρωπαϊκής Ένωσης, την Ελλάδα, ένα άλλο κράτος μέλος της Ευρωπαϊκής Ένωσης, την Κύπρο, γιατί η Τουρκία αν και είναι υποψήφιο προς ένταξη κράτος, έχουμε το παράδοξο φαινόμενο να αμφισβητεί ευθέως τα κυριαρχικά δικαιώματα και την εθνική κυριαρχία δύο κρατών μελών, όπως είπαμε της Ελλάδος και της Κύπρου και μάλιστα να απειλεί με πόλεμο αυτές τις δύο χώρες.

Είναι κάτι το οποίο δεν μπορεί να μένει αναπάντητο και εδώ πραγματικά ζητούμε την έμπρακτη αλληλεγγύη ολόκληρης της Ευρωπαϊκής Ένωσης και βεβαίως το τρίτο είναι το μεταναστευτικό/προσφυγικό πρόβλημα, ένα πρόβλημα πολύ-πολύ σοβαρό και η Ελλάδα ως μία πύλη εισόδου προσφύγων προς την Ευρωπαϊκή Ένωση, είναι μια χώρα που ασφαλώς το θέτει συνεχώς και παντού, όχι μόνον η Ελλάδα, αλλά και η Ελλάδα ότι «δεν μπορεί να σηκώνει το βάρος», δυσανάλογο «βάρος» με αυτό που της αναλογεί, ένα «βάρος» που θα έπρεπε αναλογικά να το σηκώσει ολόκληρη η Ευρωπαϊκή Ένωση και να μην το επωμίζονται μόνον οι χώρες υποδοχής, όπως είναι και η Ελλάδα, αφού ούτως ή άλλως είναι γνωστό ότι είναι η πύλη από την Ανατολή προς τη Δύση, από την Ασία προς την Ευρώπη και πολλές φορές και από την Αφρική προς την Ευρώπη.

Με αυτές, λοιπόν, τις σκέψεις θα ήθελα να χαιρετίσω για άλλη μια φορά αυτή την πολύ σημαντική συνάντηση και να ευχαριστήσουμε τους φίλους, συναδέλφους Βουλευτές από την Πορτογαλία που σήμερα θα μοιραστούν μαζί μας σκέψεις, απόψεις μα θα θέλαμε να ξέρουν και τις δικές μας σκέψεις που θα εκτεθούν εξάλλου από τους συναδέλφους Βουλευτές, εκπροσώπους των ελληνικών κομμάτων. Να είστε καλά. Ευχαριστώ πολύ και ευχαριστώ για άλλη μια φορά τον φίλο Πρόεδρο της Πορτογαλικής Επιτροπής τον κ. Pinto, για αυτή την καλή συνεργασία την οποία έχουμε εγκαινιάσει. Να είστε καλά, ευχαριστώ κύριε Πρόεδρε.

Τον λόγο έχει ο κ. Sérgio Sousa Pinto, Πρόεδρος της Επιτροπής Εξωτερικών Υποθέσεων, Άμυνας και Ενόπλων Δυνάμεων της Πορτογαλίας.

**SÉRGIO SOUSA PINTO (Πρόεδρος της Επιτροπής Εξωτερικών Υποθέσεων, Άμυνας και Ενόπλων Δυνάμεων της Πορτογαλίας):** Καλησπέρα σας αγαπητοί συνάδελφοι, αγαπητέ φίλε, κύριε Κωνσταντίνε Γκιουλέκα με τον οποίο, πράγματι, είχα τη μεγάλη χαρά να συζητήσω και να ανταλλάξω απόψεις επί θεμάτων κοινού ενδιαφέροντος, το καλοκαίρι όπως και εσείς είπατε, Ελληνικών και Πορτογαλικών και ήθελα με την ευκαιρία να χαιρετήσω και τους συναδέλφους του Ελληνικού Κοινοβουλίου, τους φίλους και συναδέλφους από την Επιτροπή των Εξωτερικών Υποθέσεων και Άμυνας. Να πω πόσο σημαντικό είναι για εμάς και πώς αξιολογούμε τις μεταξύ μας ανταλλαγές. Είχαμε την ευκαιρία και στο παρελθόν να ανταλλάξουμε απόψεις και τώρα το κάνουμε επι θεμάτων που έχουν μια ευρωπαϊκή διάσταση και που επαναλαμβάνουν ιδιαίτερο ενδιαφέρον και για την Ελλάδα και για την Πορτογαλία προφανώς.

Θα μου επιτρέψετε, λοιπόν, από την πλευρά μου να παρουσιάσω συνοπτικά μια σειρά από ζητήματα τα οποία θα αποτελέσουν αντικείμενο ενδελεχούς ανάλυσης στη συνέχεια της συνάντησή μας και τα οποία θεωρώ ότι απηχούν βασικές διαστάσεις της κοινής μας ατζέντας.

Καταρχήν, όπως ακριβώς και ο Κωνσταντίνος προηγουμένως το είπε, είναι ζήτημα του Αιγαίου, της κοινής θάλασσας, μιας θάλασσας που υπόκειται την επιθετικότητα και τις προκλητικότητες της Τουρκίας που με την στάση της θέτει σε αμφισβήτηση το Διεθνές Δίκαιο, καθώς προσπαθεί να εξεύρει φυσικούς πόρους σε εδαφικές ζώνες που κάθε άλλο παρά αντιστοιχούν στη δική της ζώνη δικαιοδοσίας.

Θα ήθελα, λοιπόν, να επαναλάβω, όπως και οι Έλληνες συνάδελφοι το πράττουν, ότι η άποψη της Πορτογαλίας είναι ότι τα εξωτερικά μας σύνορα είναι και αυτά που βρέχονται στην Ανατολική Μεσόγειο. Με άλλα λόγια, όποια δυσκολία βγαίνει τη στιγμή αυτή η Ελλάδα στο πεδίο αυτό που είναι κάτι που για εμάς αποτελεί απόλυτη προτεραιότητα ενασχόλησης, ανάγεται στις αρμοδιότητες και τις ευθύνες μας και στους κόλπους του ΝΑΤΟ, αλλά και στους κόλπους της Ευρωπαϊκής Ένωσης και γι’ αυτό και θεωρούμεθα άμεσα εμπλεκόμενοι και συνυπεύθυνοι, προκειμένου για την καταγραφή των προβλημάτων που η Ελλάδα βιώνει στην Ανατολική Μεσόγειο.

Το δεύτερο πολύ κρίσιμο ζήτημα το οποίο με την άδειά σας θα ήθελα να θίξω, είναι αυτό που αφορά με τις μεταναστευτικές ροές. Γνωρίζω τις δυσκολίες που η χώρα σας αντιμετωπίζει τα τελευταία χρόνια. Εγώ, ο ίδιος είχα την ευκαιρία να επισκεφθώ αυτοπρόσωπα πολλά στρατόπεδα προσφύγων στην Ελλάδα, είναι ζήτημα ιδιαίτερα περίπλοκο και είναι ιδιαίτερα κρίσιμο να το πω στους Έλληνες συναδέλφους ότι η Πορτογαλία ανέκαθεν τάσσεται υπέρ μιας ευρωπαϊκής πολιτικής ελέγχου των μεταναστευτικών ροών.

Με άλλα λόγια, είμαστε βαθιά πεπεισμένοι ότι είναι απαραίτητο να υπάρξει κοινοτική αλληλεγγύη που έμπρακτα να επιληφθεί και με τρόπο αναλογικό, ώστε να επιλυθούν τα προβλήματα για την Ελλάδα και για όλη την Ευρώπη σ’ ότι αφορά τις μεταναστευτικές πιέσεις.

Επίσης, είμαστε πλήρως γνώστες των δυσκολιών που εντοπίζουμε σε κάθε επίπεδο πολιτικό-οικονομικό και κοινωνικό.

Με τους πρόσφυγες, είναι πραγματικά θέμα δικαίου και αυτό, είναι κάτι που δημιουργεί μεγάλο κίνδυνο και απειλή για την ασφάλεια και την ειρήνη στην περιοχή, ενόψει αυτού του φαινομένου των μεταναστευτικών πιέσεων για λόγους οικονομικούς. Δηλαδή, άνθρωποι που συρρέουν πιεσμένοι από την οικονομική ανέχεια και ένδυα, εξ’ ου και η ανάγκη να αντιμετωπίσουμε αυτή την τεράστια πολύ οργανωμένη κατάσταση που πλήττει τεράστιες περιοχές του κόσμου, από τις οποίες και προέρχονται αυτοί οι άνθρωποι, δηλαδή, οι δεκάδες χιλιάδων ανθρώπων που συρρέουν αναζητώντας ασφάλεια και κάποιες συνθήκες ευημερίας στην ευρωπαϊκή ήπειρο.

Επί της αρχής και από την αρχή το λέμε, ότι η Πορτογαλία, συνειδητά θα συνεισφέρει στην ανάπτυξη μιας κοινής πολιτικής διαχείρισης των μεταναστευτικών ροών και θα πρέπει αυτή η αρμοδιότητα και οι ευθύνες, να μοιραστούν σε όλα τα κράτη-μέλη.

Επίσης, ένα άλλο θέμα που έχουμε στο παρελθόν συζητήσει, είναι το ζήτημα της πολιτικής σταθεροποίησης στη βόρειο Αφρική. Το βόρειο-αφρικανικό πρόβλημα και ειδικά το θέμα της Λιβύης, αποτελούν για μας και για όλους μας ένα παράγοντα γενεσιουργό κρίσεων και ανασφάλειας, που σίγουρα πλήττει και υπονομεύει τα ευρωπαϊκά συμφέροντα. Είναι κρίσιμη η καμπή που βρισκόμαστε σήμερα, ώστε οι φίλοι μας από τη βόρεια Ευρώπη, να καταλάβουν, ότι τα συμφέροντα όλων μας, βρίσκονται και περνούν μέσα από την σταθεροποίηση και την επίταση της ασφάλειας σε όλη τη ζώνη της βορείου Αφρικής.

Αυτό έχει σημασία για όλη τη Μεσόγειο και είναι κάτι που για εμάς, έχει απόλυτη προτεραιότητα.

Το πρόβλημα της ασφάλειας, δεν είναι μόνον πρόβλημα των παράκτιων κρατών της Μεσογείου, είναι θέμα το οποίο επηρεάζει την ασφάλεια όλου του πλανήτη και της Ε.Ε. πρώτα απ’ όλα και θα πρέπει να αξιολογηθεί αυτή η διάσταση. Και μάλιστα για να καταλάβουμε όλοι πόσο σοβαρή είναι για εμάς, εξ ου και η ανάγκη να συνεισφέρουμε όλοι για μια πολιτική σταθεροποίηση και επανάκτηση των περιστάσεων εκείνων, που θα συνεισφέρουν, στην ανάπτυξη, την ασφάλεια και τη σταθερότητα, ώστε να παράσχουν εχέγγυα ευημερίας για όλους.

Ένα άλλο κρίσιμο θέμα που έθιξε ο κ. Γκιουλέκας, σαφέστατα και καλά έκανε, είναι, οι οικονομικές δυσχέρειες που έπληξαν πολλές από τις χώρες του νότου της Ευρωπαϊκής Ένωσης, ιδίως δε αναφέρομαι σε όσα συνέβησαν μετά από την οικονομική κρίση του 2008 και την μετέπειτα κρίση των κρατικών χρεών του 2011 – 2012.

Η Πορτογαλία και η Ελλάδα, είναι δύο χώρες που βίωσαν και βιώνουν τεράστιες δυσχέρειες στην προσπάθειά τους να ανακτήσουν μια δυναμική σύγκλισης με το μέσο ευρωπαϊκό όρο και οι δυσκολίες που οι χώρες μας έχουν βιώσει, δεν είναι αποκλειστικό προνόμιο της Ελλάδας και της Πορτογαλίας, είναι όλες οι χώρες του νότου, κυρίως παραδειγματική περίπτωση είναι η Ιταλία, όπου βιώνουν τεράστιες δυσκολίες στην προσπάθεια να ανακτήσουν μια πορεία σταθερής ανάκτησης και απερίσπαστης προς την προσέγγιση του μέσου ευρωπαϊκού όρου.

Είναι θέματα ιδιαίτερα κρίσεων, που αξίζει να το σκεφτούμε και να το βασανίσουμε για να βρούμε λύσεις μεταξύ μας, διότι είμαστε όλοι μας υποκείμενοι σε μια κρίση συμμετρική, μια κρίση που προέρχεται από την πανδημία και με τις τραγικές επιπτώσεις όλων των ευρωπαϊκών οικονομικών, αλλά είναι το ίδιο αλήθεια ό,τι οι πολίτες μας, λυπούνται που η κάθε χώρα δεν έχει τους ίδιους πόρους προκειμένου να αμβλυνθούν αυτές οι τραγικές επιπτώσεις, καταρχήν οι υγειονομικές, αλλά και οι οικονομικές, αλλά και για να μπορέσει να διευρυνθεί και να ανακάμψει η οικονομία σε ένα συγκυριακό πλαίσιο εγκλεισμού lock down, που κάθε άλλο παρά ευνοεί το φυσιολογικό ή το σύνηθες, το κανονικό. Πρέπει πραγματικά να τα σκεφτούμε όλα αυτά. Εδώ, οι φίλοι μας, ένθεν και ένθεν, θα ανταλλάξουν απόψεις, ώστε να εμπλουτιστεί η συζήτησή μας απόψε.

Χαιρετώ για ακόμη μία φορά όλους τους Έλληνες συναδέλφους και τους συγχαίρω για την πρωτοβουλία που είχαν για να έχουμε αυτή την κοινή συνάντηση και να τους διαβεβαιώσω, ότι πραγματικά, ένθεν και ένθεν, είμαστε έτοιμοι να βοηθήσουμε.

Σας ευχαριστώ πολύ.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Προεδρεύων της Επιτροπής):** Ευχαριστούμε πολύ τον κύριο PINTO.

Στο σημείο αυτό και λόγω ανειλημμένων υποχρεώσεων από το σημείο αυτό και πέρα το Προεδρείο της Πορτογαλικής πλευράς, αναλαμβάνει, ο Αντιπρόεδρος της Επιτροπής, ο κύριος Carlos Alberto Goncalves.

Το λόγο έχει ο κ. Δαβάκης, Εισηγητής της Νέας Δημοκρατίας.

**ΑΘΑΝΑΣΙΟΣ ΔΑΒΑΚΗΣ (Εισηγητής της Πλειοψηφίας):** Σας ευχαριστώ πολύ, κύριε Πρόεδρε.

Αγαπητοί συνάδελφοι, κυρίες και κύριοι συνάδελφοι της Πορτογαλικής Εθνοσυνέλευσης και της Επιτροπής Εθνικής Άμυνας και Εξωτερικών Υποθέσεων της Βουλής, αγαπητέ κύριε Πρέσβη της χώρας μας στη Λισαβόνα, κυρίες και κύριοι, θέλω κατ’ αρχάς να χαιρετίσω για μία ακόμα φορά αυτού του είδους την πρωτοβουλία που τελευταία το Προεδρείο της Επιτροπής μας αναλαμβάνει, δηλαδή, μία πρωτοβουλία να φέρει σε επαφή αυτή τη φορά την Επιτροπή Εθνικής Άμυνας και Εξωτερικών Υποθέσεων της Πορτογαλικής Εθνοσυνέλευσης με την δική μας Επιτροπή.

Πιστεύω πως ελέχθη, ήδη, ότι ένα ζήτημα που απασχολεί και τις δύο Επιτροπές μας, είναι εκείνο της διασποράς. Η διαχείριση και η καλλιέργεια των σχέσεων μας με τα μέλη των εθνικών μας κοινοτήτων στο εξωτερικό, είναι ένα -θα έλεγα- πολυδιάστατο ζήτημα, με βασικό ζητούμενο, τη διατήρηση της επαφής τους με τις πατρίδες μας, τη γλώσσα και τις παραδόσεις της.

Εκτός από την καλλιέργεια των σχέσεων με τις κοινότητες της διασποράς, εξίσου σημαντική, μερικές φορές είναι και η λήψη μέτρων για την προστασία αυτών. Ένα ζήτημα, που ενδεχομένως να οξυνθεί, αν δεν έχει ήδη οξυνθεί ακόμη περισσότερο σ’ αυτήν την περίοδο που περνάμε, την πρωτόγνωρη για τη γενιά μας, την περίοδο της πανδημίας.

Χαρακτηριστικό παράδειγμα της ανάγκης για την προστασία των δικαιωμάτων των ομογενών μας είναι για την χώρα μας, δηλαδή για την Ελλάδα, η περίπτωση της ελληνικής μειονότητας στην Αλβανία, η οποία έχει πολλές φορές πέσει θύμα συστηματικών προσπαθειών υφαρπαγής, τόσο των περιουσιακών της στοιχείων, όσο και καταπάτησης δικαιωμάτων, όπως τα εκλογικά. Είναι ένα θέμα, το οποίο έχουμε επανειλημμένα θέσει στην Αλβανική Κυβέρνηση, ενώ παράλληλα, έχουμε ξεκαθαρίσει, ότι η ευρωπαϊκή πορεία της Αλβανίας, μιας γειτονικής χώρας με την Ελλάδα, μπορεί να συνεχιστεί, μόνο εφόσον τα δικαιώματα των μειονοτήτων γίνονται απολύτως σεβαστά και απολαμβάνουν της προστασίας του αλβανικού κράτους.

Ένα δεύτερο σημαντικό ζήτημα αγαπητοί συνάδελφοι, πιστεύω ότι είναι ο αυξανόμενος διεθνής ανταγωνισμός για επιρροή στην Αφρικανική ήπειρο. Παρακολουθούμε όλοι με ενδιαφέρον, τόσο τις προσπάθειες για την διοργάνωση του επόμενου «Συνοαφρικανικού Φόρουμ» συνεργασίας, όσο και τις τουρκικές προσπάθειες για τη διοργάνωση πιθανότατα φέτος το Σεπτέμβριο, απ’ ότι πληροφορούμαστε, της τρίτης κατά σειρά συνδιασκέψης της Τουρκίας με ηγέτες της Αφρικής, μετά το 2008 και το 2014.

Οι προσπάθειες της Τουρκίας, φαίνεται μάλιστα να απολαμβάνουν της στήριξης της ηγεσίας της Αφρικανικής ένωσης.

Σε αυτό το πλαίσιο, θέλω να συγχαρώ τις εργώδεις προσπάθειες της Πορτογαλίας για τη διοργάνωση της Συνόδου Κορυφής της Ευρωπαϊκής Ένωσης και Αφρικανικής Ένωσης, για κρίσιμα ζητήματα, όπως η κατάσταση ασφαλείας στην περιοχή του Σαχέλ και η αφρικανική περιοχή ελεύθερου εμπορίου. Αυτά τα δύο είναι θέματα, τα οποία θα πρέπει να συζητηθούν και πιστεύω ότι αν συμβεί αυτό, θα πετύχουμε μία σημαντική πρόοδο.

Ένα ακόμη ζήτημα, το τελευταίο στη σύντομη παρέμβασή μου, το οποίο πρέπει πιστεύω να μας προβληματίσει, είναι, η όλο και μεγαλύτερη χρήση των απειλών της λογικής του εξαναγκασμού, καθώς και των αποκαλούμενων «γκρίζων επιχειρήσεων» από κράτη με αναθεωρητικές τάσεις. Χαρακτηριστική περίπτωση τέτοιας συμπεριφοράς, είναι και πάλι η Τουρκία, η οποία εκτός των γνωστών σ’ εμάς τους Έλληνες απειλών και ενεργειών εις βάρος της πατρίδας μας, έχει εμπλακεί σχεδόν σε όλα τα πολιτικά και στρατιωτικά μέτωπα της Μέσης Ανατολής και του Καυκάσου, αλλά και της Αφρικής.

Αυτές οι πρακτικές για μια χώρα της Ευρωπαϊκής Ένωσης, όπως είναι η Ελλάδα και εσείς, η Πορτογαλία, πιστεύω, ότι είναι καταδικαστέες και πρέπει να επιφέρουν ουσιαστικές αρνητικές επιπτώσεις, σε όλες ανεξαρτήτως τις χώρες που επιλέγουν να τις χρησιμοποιούν. Γι’ αυτό το λόγο, πιστεύω, ότι μόνο η συντεταγμένη κοινή μας δράση στο ευρωπαϊκό επίπεδο, μπορεί να στείλει το μήνυμα σε χώρες, όπως η Τουρκία, ότι οι απειλές κατά κρατών-μελών της Ευρωπαϊκής Ένωσης, η συστηματική καταπάτηση του Διεθνούς Δικαίου, η παραβίαση των Δημοκρατικών Αρχών και της Ελευθεροτυπίας και ο παρεμβατισμός σε εμφύλιες και διεθνείς συγκρούσεις, είναι συμπεριφορές που δεν ταιριάζουν σε ένα κράτος που φιλοδοξεί να διατηρεί καλές σχέσεις με την Ευρωπαϊκή Ένωση.

Για αυτό το λόγο πιστεύω ότι μόνο η συντεταγμένη κοινή μας δράση στο ευρωπαϊκό επίπεδο μπορεί να στείλει το μήνυμα σε χώρες, όπως η Τουρκία ότι οι απειλές κατά κρατών-μελών της Ευρωπαϊκής Ένωσης, η συστηματική καταπάτηση του Διεθνούς Δικαίου, η παραβίαση των δημοκρατικών αρχών και της ελευθεροτυπίας και ο παρεμβατισμός σε εμφύλιες και διεθνείς συγκρούσεις, είναι συμπεριφορές που δεν ταιριάζουν σε ένα κράτος που φιλοδοξεί να διατηρεί καλές σχέσεις με την Ευρωπαϊκή Ένωση.

Σε αυτό το πλαίσιο καλώ για μία ακόμη φορά μέσω υμών, τη φίλη Πορτογαλία, να στηρίξει τις προσπάθειες μας για τη διαμόρφωση ενός πλαισίου αυστηρών κυρώσεων απέναντι τόσο στην Τουρκία, αλλά όχι μόνο σε αυτήν και σε κάθε κράτος ταραξία στην περιοχή. Σας ευχαριστώ πολύ.

**ΣΥΜΕΩΝ ΚΕΔΙΚΟΓΛΟΥ (Προεδρεύων των Επιτροπών):** Ευχαριστούμε κύριο Δαβάκη και να δώσουμε το λόγο στην πορτογαλική πλευρά και στον κύριο Γκονσάλβες.

**PAULO PISCO (PS):** Θα ήθελα από την πλευρά μου να ευχαριστήσω τον παρε μβαίνοντα και θα ήθελα να δοθεί ο λόγος στην κυρία Susana Correia.

**SUSANA CORREIA (GPPS):** Ευχαριστώ, κύριε Πρόεδρε. Κύριε Πρόεδρε της Επιτροπής Εξωτερικών Υποθέσεων και Άμυνας του Ελληνικού Κοινοβουλίου, κυρίες και κύριοι επικεφαλής των διαφόρων Επιτροπών και ομάδων του Ελληνικού Κοινοβουλίου, κυρίες και κύριοι Βουλευτές, θα ήθελα να σας συγχαρώ για την συνάντηση αυτή μεταξύ των δύο Κοινοβουλίων. Η Πορτογαλία ανέκαθεν ήταν προσηλωμένη στην δόμηση του ευρωπαϊκού σχεδίου. Η Ευρωπαϊκή Ένωση αποτελεί μία αποτελεσματική μορφή, ένα μόρφωμα για την προώθηση της ευρωπαϊκής ιδέας, για τη διατήρηση και την κατοχύρωση των θεμελιωδών αρχών, στις οποίες πιστεύει και για να βρει τις σωστές απαντήσεις στα περίπλοκα προβλήματα και τις προκλήσεις που μας υποχρεώνουν να αναζητήσουμε από κοινού λύσεις.

Υπεραμυνόμεθα της ιδέας η Πορτογαλία να είναι αρωγός στην προσπάθεια τήρησης των διεθνών συνθηκών στα πλαίσια των δικαιωμάτων και των υποχρεώσεων, ως μέρος της Ευρωπαϊκής Ένωσης, του ΟΗΕ, του Οργανισμού για την Ασφάλεια και τη Συνεργασία στην Ευρώπη και το ΝΑΤΟ. Στηρίζουμε αμέριστα την επικύρωση και εκπλήρωση του ευρωπαϊκού σχεδίου και με το σχέδιο αυτό είμαστε δεσμευμένοι με τον ΟΗΕ και με κάθε άλλο φορέα, όπως και προηγουμένως αναφέρθηκε, ακολουθούμε μία πολιτική ανοιχτή, φιλοξενίας των κοινοτήτων και των αλλοδαπών πλήρως συνειδητά και με πλήρη συναίσθηση του τι συμβαίνει. Άκουσα ότι πρόσφυγες που προέρχονται από δύσκολες περιοχές.

Μας ενδιαφέρει η ασφάλεια στην Ανατολική Μεσόγειο. Η εξέταση του τουρκικού προβλήματος, της πρόκλησης και των πιέσεων είναι κάτι που θα το λύσουμε μέσα από αλληλεγγύη. Γνωρίζουμε ότι οι τοπικές διαταραχές, η παραβίαση του κράτους δικαίου και του Διεθνούς δικαίου, πρέπει να επιλυθούν. Είναι σημαντικό και θα συμφωνήσουμε με όσα προηγουμένως αναφέρθηκαν. Δεν είναι αυτό ένα πρόβλημα αμιγώς ελληνικό, είναι πρόβλημα όλων μας, οποιεσδήποτε αποκλίσεις και διαφορές επιλύονται ειρηνικά στην Ευρώπη και το θέμα είναι να υπάρχει μία συνέργεια με την Τουρκία –γιατί όχι- θετική, γόνιμη, για να μπορέσουμε να λύσουμε τα προβλήματά μας ειρηνικά, πολύπλευρα, για να καλυφθούν τα συμφέροντα και της Ε.Ε. και για να θυμηθούμε τα λόγια του Augusto Santos Silva, του Υπουργού των Εξωτερικών μας, «Η Ανατολική Μεσόγειος δεν μπορεί δεν μπορεί να είναι μία ζώνη σύγκρουσης και αντιπαραθέσεων. Πρέπει όλα αυτά να ληφθούν μέσα από διαπραγματεύσεις και σε κάθε περίπτωση μέσα από το διεθνές δίκαιο.». Η Πορτογαλική Προεδρία του Συμβουλίου της Ευρωπαϊκής Ένωσης, η Πορτογαλία, προσπαθεί να δουλέψει για μια Ευρώπη κοινωνική, δίκαιη, ειρηνική, για το καλό όλων. Γι’ αυτό και χαιρετίζουμε τη διαπραγμάτευση της νέας συμφωνίας για το άσυλο και την μετανάστευση, ακριβώς για να υπάρχει μια πολιτική ένταξης, ολοκλήρωσης, για όλους τους ανθρώπους από τις χώρες προέλευσης και τους διαμετακομιζόμενους.

Η Ευρωπαϊκή Ένωση έχει υποχρέωση να κάνει ό,τι καλύτερο μπορεί για να βελτιωθούν οι μεταναστευτικές πολιτικές, έτσι ώστε να υπάρχει κάθε προσπάθεια για την καταπολέμηση της παραβίασης ανθρωπίνων δικαιωμάτων, έτσι ώστε πρόσφυγες, μετανάστες, όλοι, να βρουν μία θέση σε ένα χώρο ειρηνικό και ευήμερο. Διακηρύσσουμε αλληλεγγύη, τη δέσμευση όλων μας, στο πνεύμα της Ε.Ε., για να δοθεί απάντηση σε αυτά τα κρίσιμα ζητήματα, μεταξύ των οποίων, η μετανάστευση.

Ολοκληρώνοντας, γνωρίζουμε ότι οι προκλήσεις είναι παλιές που τώρα επιτείνονται, ύστερα από όλα όσα έχουν συμβεί τον τελευταίο καιρό, γι’ αυτό και έχει μεγάλη σημασία η διεθνής συνεργασία. Επαναλαμβάνω τη δέσμευσή μας στους κόλπους της Ευρωπαϊκής Ένωσης, για να δώσουμε απάντηση σε όλα όσα άπτονται της ασφάλειας, της ειρήνης και της ευημερίας στην Ήπειρό μας. Θέλουμε μία δημοκρατία καλά ριζωμένη στην Ήπειρο μας και να μην είναι κανείς πίσω στην προσπάθεια αυτή. Ευχαριστώ, κύριε Πρόεδρε.

**SERGIO SOUSA PINTO (Presidente da CNECP):** Τώρα, όπως έχουμε συζητήσει και προηγουμένως, πηγαίνουμε στον κ. Κεδίκογλου, μια και θα υπάρχει αυτή η εναλλαγή μεταξύ Ελλήνων και Πορτογάλων στο Βήμα.

**ΣΥΜΕΩΝ ΚΕΔΙΚΟΓΛΟΥ (Προεδρεύων των Επιτροπών):** Ευχαριστώ. Να δώσουμε το λόγο στον κ. Γιώργο Κατρούγκαλο, εκ μέρους του ΣΥΡΙΖΑ, της Αξιωματικής Αντιπολίτευσης.

**ΓΕΩΡΓΙΟΣ ΚΑΤΡΟΥΓΚΑΛΟΣ ( Εισηγητής του ΣΥΡΙΖΑ):** Αγαπητοί συνάδελφοι, αγαπητέ κύριε Πρέσβη, πρώτα από όλα θέλω να συγχαρώ τους Προέδρους των δύο επιτροπών για την πρωτοβουλία να έχουμε αυτή τη συζήτηση. Έχουμε πολλά που μας ενώνουν, όχι μόνο ως μέλη της μεγάλης ευρωπαϊκής οικογένειας, αλλά και ως χώρες του Νότου και ακριβώς για αυτό το λόγο θεωρώ έναν από τους σημαντικότερους θεσμούς της πολυμερούς διπλωματίας τη Διάσκεψη των Χωρών του Ευρωπαϊκού Νότου, τη λεγόμενη MED 7, μία πρωτοβουλία που είχε πάρει ο πρώην Πρωθυπουργός της Ελλάδας Αλέξης Τσίπρας και συνεχίζεται νομίζω να προωθεί τα κοινά μας συμφέροντα και την κοινή μας αντίληψη για το ευρωπαϊκό μας σπίτι.

Θέλω να τονίσω επίσης ότι θεωρούμε ιδιαίτερα θετικό το πείραμα της προοδευτικής διακυβέρνησης που τα τελευταία χρόνια ξετυλίγεται στη χώρα σας και αυτό θεωρώ ότι είναι ενδιαφέρον, όχι μόνο για την δική σας πατρίδα, αλλά γενικότερα για την ευρωπαϊκή μας κοινή πατρίδα. Επίσης, το μεγάλο ζήτημα των κοινωνικών ανισοτήτων, μετά από δεκαετίες νεοφιλελευθερισμού, το οποίο οδήγησε όχι μόνο την περίοδο της κρίσης, αλλά και πολύ νωρίτερα σε μία αποσάθρωση του κοινωνικού κράτους, σε μία αποδυνάμωση των κοινωνικών δικαιωμάτων. Σε αυτό, λοιπόν, το ζήτημα υποστηρίζουμε τις πρωτοβουλίες της Πορτογαλικής Προεδρίας και γενικότερα την ανάγκη για έναν εκδημοκρατισμό της οικονομικής διακυβέρνησης της Ευρώπης. Μία επιστροφή στο Ευρωπαϊκό κοινωνικό μοντέλο. Η Πανδημία κάνει ακόμα πιο επίκαιρα αυτά τα αιτήματα, ακριβώς γιατί διογκώνεται τόσο το δημόσιο χρέος όσο και το ιδιωτικό χρέος, ενόψει των μέτρων των αναγκαστικών που λαμβάνονται για την προστασία της Δημόσιας Υγείας. Είναι, επομένως, επιτακτική ανάγκη και να μην επιστρέψουμε στους κανόνες του δημοσιονομικού συμφώνου με τον άκαμπτο τρόπο που εφαρμοζόταν το προηγούμενο διάστημα και να υπάρχει ένας συνολικότερο κοινωνικός επανα προσανατολισμός της οικονομικής διακυβέρνησης.

Ο πρόεδρος, όμως, κύριος Pinto, είχε δίκιο να πει ότι θα πρέπει να αντιμετωπίζουμε τα σύνορα κάθε χώρας, σαν να είναι σύνορα ευρωπαϊκά. Αυτό θέτει επί τάπητος την ανάγκη για μία κοινή εξωτερική πολιτική της Ευρωπαϊκής Ένωσης, με χαρακτηριστικά αυτονομίας από το ΝΑΤΟ και τις Ηνωμένες Πολιτείες που θα εξασφαλίζει αυτό που έχει ονομαστεί η Ευρωπαϊκή Κυριαρχία, την εγγύηση δηλαδή των συνόρων κάθε χώρας, σαν να είναι σύνορα της Ένωσής μας.

Αυτό, όμως, δεν αρκεί. Η Ευρώπη πρέπει να μιλά με ενιαία φωνή και δυνατή φωνή στην διεθνή σκηνή και για να μπορούμε να έχουμε δική μας πολιτική στην άμεση γειτονιά μας, στην Αφρική, στη Μέση Ανατολή, να αποκρούουμε κάθε περίπτωση επιθετικότητας ή αναθεωρητισμού, τελευταία όπως εκδηλώνεται από την Τουρκία, αλλά και γενικότερα για να μπορέσουμε να επιβεβαιώσουμε το ρόλο μας ως Ευρωπαίων, ως διεθνών παικτών, ως δηλαδή μιας φωνής που είναι υπολογίσιμη στα παγκόσμια δρώμενα και φυσικά, σε αυτό το πλαίσιο είναι ιδιαίτερα σημαντικό να έχουμε και μια κοινή και αποτελεσματική μεταναστευτική και προσφυγική πολιτική.

Η μετανάστευση και το προσφυγικό ζήτημα δεν μπορούν να αντιμετωπιστούν από καμία χώρα ούτε μπορούν να βαρύνουν αποκλειστικά τις χώρες που βρίσκονται στα σύνορα, στην είσοδο της Ευρώπης, όπως είναι οι δύο χώρες μας και δεν μπορούν να λυθούν με άλλο τρόπο, παρά με σεβασμό στο διεθνές δίκαιο, στις αρχές της αλληλεγγύης και με ένα τρόπο που θα μοιράζει τη διαχείριση της κρίσης και τα βάρη που απορρέουν από αυτή ισόμετρα σε όλους.

Να ολοκληρώσω, κύριε Πρόεδρε, λέγοντας ότι εύχομαι η συνεργασία μας ανάμεσα στα Κοινοβούλια, να συνεχιστεί και στο μέλλον, να μπορεί να αποκτήσει μια συστηματικότητα, ούτως ώστε να μπορούμε να έχουμε και κοινές πρωτοβουλίες είτε σε οποιοδήποτε από τα θέματα που έθεσα προηγουμένως είτε και σε πιο συγκεκριμένα ζητήματα. Για παράδειγμα ή επέκταση της Ευρωπαϊκής Ένωσης στην περιοχή των Βαλκανίων, είναι μία από τις προτεραιότητες που η Ελλάδα ανέκαθεν θέτει. Δόθηκε σε αυτήν μια ιδιαίτερη ώθηση με την ιστορική Συμφωνία των Πρεσπών, η οποία έστειλε ένα μήνυμα ότι μέσω του διαλόγου μπορούν να λύνονται και οι πιο δύσκολες διαφορές, εφόσον βέβαια επικρατεί η αντίληψη της ανάγκης να επιλύονται οι διαφορές αυτές, με ένα πνεύμα δημιουργικό, που σέβεται τα συμφέροντα και των δύο πλευρών αλλά και παίρνει υπόψη και την κοινή ευρωπαϊκή προοπτική. Σας ευχαριστώ πολύ, κύριε Πρόεδρε.

**ΣΥΜΕΩΝ ΚΕΔΙΚΟΓΛΟΥ (Προεδρεύων των Επιτροπών):** Ευχαριστούμε, κύριε Κατρούγκαλε και να δώσουμε το λόγο στην πορτογαλική πλευρά.

**SERGIO SOUSA PINTO (Presidente da CNECP):** Ευχαριστώ πολύ. Ο λόγος στην κυρία Isabele Meirelles από το Σοσιαλδημοκρατικό Κόμμα.

**ISABEL MEIRELLES (GPPSD):** Ευχαριστώ, κύριε Πρόεδρε, κύριε Pinto και εγώ θα συγχαρώ τους κοινοβουλευτικούς μας, τους Βουλευτές μας, τον Πρόεδρο της Επιτροπής Άμυνας και Εξωτερικών Υποθέσεων του Ελληνικού Κοινοβουλίου και τους Πορτογάλους ομολόγους. Πραγματικά είναι χαρά μου να βρίσκομαι κοντά σας.

Όπως και παλαιότερα ο Πορτογάλος Υπουργός Άμυνας είχε αναφέρει, όταν μίλησε με τον κ. Παναγιωτόπουλο, τον ομόλογό του, επιβεβαιώνουμε την διάθεση για την υπογραφή αυτού του διμερούς συμφώνου σε θέματα Άμυνας και πραγματικά επιβεβαιώνουμε την θέλησή μας να συνεργαστούμε.

*(Ο διερμηνέας αναφέρει ότι παρουσιάζονται προβλήματα στον ήχο)*

Από το 2004 και μετά έχουμε ταχθεί σε μία προσπάθεια αμοιβαίας ανάπτυξης ικανοτήτων, δυνατοτήτων και μέσων Εθνικής Άμυνας και η συνεργασία αυτή θέλουμε να αναχθεί σε μία πραγματικά προσπάθεια διευκόλυνσης όλων των κρατών-μελών της Ευρωπαϊκής Ένωσης, προκειμένου η Ένωσή μας να έχουν σοβαρές θετικές επιπτώσεις στο θέμα της άμυνας παγκοσμίως. Δεδομένων των ζητημάτων που τίθενται αυτή τη στιγμή στο διεθνές προσκήνιο μας ενδιαφέρει η διμερής μας αυτή καλή σχέση να μεταλαμπαδευτεί σε μία διεθνικότερη διάσταση. Πρέπει να μην επιτραπεί στη μία ή την άλλη χώρα ή οποιαδήποτε άλλη χώρα, να δεν επιβάλλει το θέλω της και τις επιδιώξεις της, χωρίς να υπάρχει ένας διάλογος και χωρίς το σεβασμό του Διεθνούς Δικαίου.

Θα ήθελα λοιπόν να γνωρίζω τι πρόοδος έχει σημειωθεί στην προσπάθεια που έχει ξεκινήσει εδώ και τόσα χρόνια και ποια ακριβώς η πρόοδος όσον αφορά την πρωτοβουλία για την δημιουργία ενός φορέα, ενός οργανισμού που θα προωθήσει την ιδέα αυτή. Μέσα και από την βιντεοδιάσκεψη των δύο Υπουργών, Έλληνα και Πορτογάλου, θα υπάρξει συζήτηση περαιτέρω αυτού του θέματος, έτσι ώστε να αξιοποιηθεί η Πορτογαλική Προεδρία για την προώθηση του θέματος της μετανάστευσης. Ήταν αυτή η προηγούμενη, μια πρώτη συνάντηση υψηλού επιπέδου, σε επίπεδο Υπουργών Εξωτερικών που σίγουρα έχει συνεισφέρει πολύ στο να δοθεί φως σε αυτή την διάσταση και ειδικά για μια χώρα σαν τη δική σας, που έχει προσφέρει πολύ από την κατάσταση αυτή, να υπάρξει λύση.

Οι προτεραιότητες της Πορτογαλικής Προεδρίας είναι γνωστές. Το νέο σύμφωνο για τη μετανάστευση, είναι κάτι που απηχεί ακριβώς την κατανόηση μας ότι πρόκειται για ένα φαινόμενο διεθνούς διάστασης, που προϋποθέτει και απαιτεί αλληλεγγύη μεταξύ όλων και αυτή η αλληλεγγύη δεν μπορεί να είναι κάτι το προαιρετικό, αλλά υποχρεωτικό στην Ευρωπαϊκή Ένωση. Γνωρίζουμε τι δυσκολίες έχουμε μπροστά μας. Βασικός στόχος μας είναι να αποφευχθεί άνθρωποι που αναζητούν καλύτερη ζωή, να μένουν κολλημένοι αενάως σε τόπους και εγκαταστάσεις που δεν τηρούν τις προϋποθέσεις για μια αξιοπρεπή διαβίωση και αυτό χωρίς να ξεκαθαρίζει η κατάσταση τους και η προοπτική τους για το μέλλον. Χρειάζονται γρήγορες επενδύσεις, αποτελεσματικές, που θα επιδείξουν την αλληλεγγύη και την ευθύνης μας, την αίσθηση υπευθυνότητας που πρέπει να μας διακρίνει και έναντι των τρίτων χωρών. Η Ευρωπαϊκή Ένωση πρέπει οπωσδήποτε να κινητοποιήσει πόρους και γενικά να κάνει ό,τι μπορεί ώστε το νομοθετικό πλαίσιο να βελτιωθεί και να είναι πιο αποτελεσματικό.

Ολοκληρώνω λέγοντας ότι η Πορτογαλία έχει πίσω της παράδοση δεκαετιών στο χώρο της μετανάστευσης. Η διασπορά μας είναι γνωστή, όπως και της Ελλάδος σε όλο τον κόσμο. Για το λόγο αυτό γνωρίζουμε τι πρόκληση είναι η μετανάστευση και τι σημαίνει αυτό για την Ευρώπη. Είναι ένα θέμα όχι αποκλειστικά ελληνικό, όχι αποκλειστικά της Μάλτας, της Ισπανίας ή της Ιταλίας. Όχι, είναι πανευρωπαϊκό. Για το λόγο αυτό, επαναλαμβάνω, επανεπιβεβαιώνω το γεγονός ότι η Πορτογαλική Προεδρία δεν φείδεται προσπαθειών και θα κάνει ό,τι μπορεί για να προωθηθεί αυτή η νέα συμφωνία μετανάστευσης . Ευχαριστώ πολύ.

**SERGIO SOUSA PINTO (Presidente da CNECP):** Ο λόγος στον κ. Σίμο Κεδίκογλου, από την ελληνική πλευρά.

**ΣΥΜΕΩΝ ΚΕΔΙΚΟΓΛΟΥ (Προεδρεύων των Επιτροπών):** Ευχαριστούμε και να δώσουμε τον λόγο στον κύριο Ανδρέα Λοβέρδο από το Κίνημα Αλλαγής.

**ΑΝΔΡΕΑΣ ΛΟΒΕΡΔΟΣ ( Εισηγητής του Κινήματος Αλλαγής):** Ευχαριστώ, κύριε Πρόεδρε. Χαιρετισμούς από τη χιονισμένη Αθήνα στους συναδέλφους της Επιτροπής Εξωτερικών στην Πορτογαλία. Θέλω να υπογραμμίσω, αγαπητοί συνάδελφοι, πόσο έχω στεναχωρηθεί από την απώλεια του Julio Miranda Calha, του συναδέλφου μας, του Πορτογάλου Βουλευτή, σοσιαλιστή επί πολλά χρόνια, μέλους του Κοινοβουλίου, πρώην Υπουργού Άμυνας που έφυγε ξαφνικά και πραγματικά έχω πάρα-πάρα πολύ λυπηθεί και εκφράζω τα συλλυπητήριά μου προς εσάς και δι’ υμών στην οικογένειά του.

Από τις πέντε προτεραιότητες της Πορτογαλικής Προεδρίας Ιανουάριος-Ιούνιος 2021, Resilient Europe, Social Europe, Green Europe, Digital Europe και Global Europe, θα θίξω ορισμένα ζητήματα που αφορούν τρεις και συγκεκριμένα τις δύο πρώτες, Resilient Europe και Social Europe και την τελευταία, Global Europe.

Σε ό,τι αφορά τις δύο πρώτες σας προτεραιότητες, πρέπει, όπως και στα σημειώματα που έχουμε από το Υπουργείο Εξωτερικών, βλέπουμε πως η Πορτογαλία αντιλαμβάνεται πάρα πολύ καλά τι θα συμβεί μετά τη λήξη της πανδημίας, όταν πια το ενδιαφέρον των κρατών-μελών και της Ένωσης περάσει από τα ζητήματα της αντιμετώπισης της πανδημίας, στα προβλήματα της αντοχής της Ευρώπης, της κοινωνικής Ευρώπης, η συνειδητοποίηση ότι η φτώχεια και η ανεργία θα είναι τα μεγάλα μας προβλήματα, πρέπει να δείτε ως Προεδρεύοντες την Ευρωπαϊκή Ένωση πώς αυτό το εξάμηνο θα κατευθύνετε τις πολιτικές της Ένωσης, ούτως ώστε να αντιμετωπιστεί η επερχόμενη φτώχεια, η επερχόμενη ανεργία, με τον καλύτερο δυνατό τρόπο. Φτώχεια, ανεργία και αύξηση του χρέους των κρατών-μελών, θα είναι τα προβλήματα που θα αντιμετωπίσουμε, όταν επανέλθουμε σε συνθήκες υγειονομικής σταθερότητας.

Το δεύτερο θέμα που θέλω να θίξω, αφορά την παγκόσμια Ευρώπη, το Global Europe. Έχουμε πικρή εμπειρία εμείς στην Ελλάδα, ως κράτος-μέλος της Ένωσης από τα παλαιότερα. Έχουμε πικρή εμπειρία, διότι αντιμετωπίζουμε στη Νοτιοανατολική Μεσόγειο μια επιθετική Τουρκία. Γνωρίζουμε την επιθετικότητα της χώρας αυτής στην Κύπρο πολύ καλά. Είμαστε όλοι οι Ευρωπαίοι ενημερωμένοι για την επιθετικότητα της χώρας αυτής και την παρεμβατικότητα της στη Λιβύη, στο Ναγκόρνο -Καραμπάχ και είναι πια συνείδηση στους Έλληνες και στις Ελληνίδες πολιτικούς ότι η παγκόσμια Ευρώπη δεν υπάρχει. Υπάρχει, με τη μορφή της διαρκούς ανάπτυξης και αύξησης των οικονομικών και εμπορικών σχέσεων, αλλά πολιτικά δεν υπάρχει.

Ως Έλληνες Σοσιαλιστές στεκόμαστε αρνητικά σε αυτή την κατάσταση, διότι πιστεύουμε ότι δεν είναι ένα ζήτημα συσχετισμού δυνάμεων, η Ευρώπη δεν μπορεί, είναι ζήτημα αντίληψης ότι τα ζητήματα Εξωτερικής Πολιτικής και Άμυνας, πολλές φορές, απασχολούν την Ε.Ε. δευτερευόντως και τριτεύοντος. Αντιλαμβάνομαι την ατζέντα της Πορτογαλικής Προεδρίας στους τομείς της οικονομίας του εμπορίου, στη δυνατότητά της να παίζει ρυθμιστικό ρόλο στις σχέσεις Ε.Ε.- Αφρικής αλλά η πολιτική Ευρώπη είναι μια ανύπαρκτη Ευρώπη, η Γερμανική Προεδρία το απέδειξε αυτό, και πιστεύω, ότι και η Πορτογαλική Προεδρία δεν μπορεί παρά να κινηθεί σ’ αυτό το κλασικό επίπεδο που όμως πρέπει να αλλάξει. Δεν μπορούμε να συνεχίσουμε έτσι.

Πρέπει να συνειδητοποιήσουμε ότι έχουμε δύναμη ως Ε.Ε. και ως πολιτικό υποκείμενο των διεθνών σχέσεων δεν ασκούμε τη δύναμή μας αυτή.

Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Θεοδωρικάκος Παναγιώτης (Τάκης) Καββαδάς Αθανάσιος, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Δούνια Παναγιώτα Διονύσιος, Αθανασίου Αθανάσιος (Νάσος), Αμανατίδης Ιωάννης, Βίτσας Δημήτριος, Βούτσης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Τζάκρη Θεοδώρα, Χαρίτου Δημήτριος (Τάκης), Λοβέρδος Ανδρέας, Φραγγίδης Γεώργιος, Παπαναστάσης Νικόλαος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Προεδρεύων της Επιτροπής):** Ευχαριστώ, κύριε Λοβέρδο.

Να δώσω το λόγο στην πορτογαλική πλευρά

Το λόγο έχει ο κ. Pisco.

**PAULO PISCO PS:** Θα ήθελα να σας ενημερώσω ότι εσείς βλέπετε την σειρά των ομιλητών, όμως υπάρχει κάποια διαφωνία σχετικά με την αλληλουχία επομένως και πάλι ο κ. Σίμος Κεδίκογλου, θα πάρει το λόγο, για να συνεχιστεί η συνάντηση από το Ελληνικό Κοινοβούλιο, επειδή με ενημέρωσαν ότι ο άνθρωπος που κανονικά είχε προβλεφθεί για να παρέμβει, ο συνάδελφος, δεν θα διαθέσιμος, οπότε να δοθεί ο λόγος στους δύο Έλληνες συναδέλφους που να έπονται κανονικά στη λίστα των ομιλητών.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Προεδρεύων της Επιτροπής):** Ευχαριστώ πολύ.

Το λόγο έχει ο κ. Μυλωνάκης.

**ΑΝΤΝΩΝΙΟΣ ΜΥΛΩΝΑΚΗΣ (Εισηγητής της Ελληνικής Λύσης- ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι της Πορτογαλικής Εθνοσυνέλευσης και της Επιτροπής Εξωτερικών Υποθέσεων και Άμυνας της Βουλής, σας εύχομαι μια καλή Προεδρία ενόψει της ανάληψης της δικής σας Προεδρίας στην Ε.Ε..

Πιστεύω, ότι όπως εμείς το έχουμε αισθανθεί έτσι και εσείς έχετε αισθανθεί, ότι η Προεδρία που είχε αναλάβει και λήγει οσονούπω η Γερμανική Προεδρία στην Ε.Ε. δεν προσέφερε τίποτα παραπάνω από το ότι η Γερμάνια έδειξε για μια ακόμα φορά ότι η Ευρώπη αυτή, δεν είναι μια Ευρώπη των κρατών εθνών. Είναι μια Γερμανοκρατούμενη Ευρώπη, μια Ευρώπη που οι Γερμανοί θέλουν να «περνούν» για το δικό τους το συμφέρον, τις δικές τους υποθέσεις.

Ξέρετε πάρα πολύ καλά, ότι τα προβλήματα που αντιμετωπίζει η πατρίδα μας, γιατί οι σχέσεις μεταξύ της Πορτογαλίας και της Ελλάδας είναι σε ένα καλό επίπεδο, είμαστε σύμμαχοι στο ΝΑΤΟ, εταίροι στην Ε.Ε. και γνωρίζετε καλά τα προβλήματα τα οποία έχουν προκύψει τα τελευταία χρόνια στην πατρίδα μας.

Εκτός από τα μνημόνια και όλα αυτά τα προβλήματα τα οικονομικά τα οποία είχαμε- και τα οποία περάσατε και εσείς- πολύ βέβαια λιγότερο απ’ μου ότι εμείς αφού εσείς δεν μπήκατε στα «σαγόνια» του Διεθνούς Νομισματικού Ταμείου με τα μνημόνια τα σκληρά, αλλά επιδιώξατε εξωστρεφώς, και καλά κάνατε, μόνοι σας και λύσατε τα προβλήματα τα οικονομικά και πάτε πολύ καλά απ’ ότι φαίνεται.

Τα προβλήματά μας, όμως αυτήν τη στιγμή, είναι τρία και είναι πολύ μεγάλα. Το πρώτο είναι, η διένεξη που έχουμε με την Τουρκία. Η προκλητικότητα της Τουρκίας εναντίον της πατρίδας μας γίνεται όλο και πιο δυνατή, πιο μεγάλη. Μάλιστα χθες, βγήκαν νέες NAVTEX που η Τουρκία θέλει να κάνει ασκήσεις με πραγματικά πυρά στο Αιγαίο, δυτικά της Λήμνου και βόρεια-βορειοδυτικά της Χίου. Πριν από λίγο καιρό υπήρχε μια άλλη πολύ μεγάλη προκλητικότητα, έφτασε δε, να κάνει έρευνες για υδρογονάνθρακες και τα υπόλοιπα τα οποία ζητούσε στη νοτιοανατολική Μεσόγειο: Ρόδο, Καστελόριζο μέχρι Κρήτη.

Το δεύτερο πρόβλημα το μεγάλο, είναι η παράνομη μετανάστευση η οποία σαν πύλη εισόδου έχουμε πλέον καταστεί μια χώρα που όλοι οι παράνομοι μετανάστες παραμένουν μέσα στη χώρα μας. Τεράστιο το πρόβλημα, το γνωρίζετε, το καταλαβαίνετε άλλωστε και το τρίτο είναι το κυπριακό ζήτημα.

Και στα τρία αυτά ζητήματα η Ε.Ε. μέχρι τώρα δεν έχει δείξει αλληλεγγύη και αυτό είναι μία αλήθεια, ένα γεγονός. Εκτός από ορισμένα κράτη όπως η Γαλλία και πρέπει να το πούμε που έδειξε μια συμπαράσταση με αλληλεγγύη, κανέναν άλλο κράτος σε τέτοιο βαθμό δεν βοήθησε την πατρίδα μας. Το πρόβλημα αυτό, να ξέρετε, κυρίως της παράνομης μετανάστευσης, δεν είναι πρόβλημα μόνο της Ελλάδας αλλά πρόβλημα ολόκληρης της Ε.Ε.. Το ανέφεραν και ορισμένοι από τους συναδέλφους εκεί στην Εθνοσυνέλευση τη δική σας, και νομίζω ότι πρέπει όλοι μαζί να βοηθήσουμε να σταματήσει αυτό το πράγμα. Αυτή η επιθετικότητα της Τουρκίας χρησιμοποιώντας να εγαλειοποιόντας τους παράνομους μετανάστες εναντίον της χώρας μας και όχι μόνο.

Το κυπριακό, πρέπει να λυθεί και το ξέρετε πολύ καλά ότι μια δίκαιη λύση θα είναι μία δικοινοτική ομοσπονδία και όχι δύο κράτη, όπως ισχυρίζεται ο Ερντογάν και θέλει η Τουρκία. Και σε αυτό πρέπει να είσαστε αλληλέγγυοι μαζί μας. Και βέβαια στην ελληνοτουρκική διένεξη που η Τουρκία απειλεί, πλέον, διεκδικώντας ιδιοκτησία νησιών ελληνικών την αποστρατικοποίηση των νησιών του Αιγαίου και ένα πολύ μεγάλο τμήμα της Αποκλειστικής Οικονομικής Ζώνης της υφαλοκρηπίδας της δική μας.

Με αυτά εύχομαι του «καλή επιτυχία» στην ανάληψη της Πορτογαλικής Προεδρίας της Ε.Ε. και ευελπιστούμε σε μία καθολική, καθοριστική, πραγματική αλληλέγγυα στάση και βοήθειά σας.

Ευχαριστώ πολύ.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Προεδρεύων της Επιτροπής):** Ευχαριστούμε**.**

Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Εισηγήτρια του ΜέΡΑ25):** Ευχαριστώ πολύ κύριε Πρόεδρε.

Να χαιρετίσω και εγώ εκ μέρους του κόμματός μας τους Βουλευτές της Πορτογαλίας. Πριν μερικές εβδομάδες η κυρία πρέσβειρα μας παρουσίασε το πρόγραμμα της Πορτογαλικής Προεδρίας, μια Προεδρία που έχει να αντιμετωπίσει ένα φλέγον ζήτημα τις εξελίξεις στην ανατολική Ουκρανία όπου ακούγονται «τύμπανα» πολέμου και πρέπει να πω, ότι οι Έλληνες έχουμε παραδοσιακά στενούς δεσμούς με αυτές τις περιοχές, από πολύ παλιά ακόμα και πριν από την επανάσταση μας, που φέτος γιορτάζουμε την επέτειο της, των 200 χρόνων.

Αυτή τη χρονιά, όμως, υπάρχει και άλλη μια επέτειος για την Ελλάδα, η οποία είναι επίσης σημαντική και ζωντανή στη μνήμη μας αλλά απαιτεί και εγρήγορση. Κλείνουν 80 χρόνια από την εισβολή της ναζιστικής Γερμανίας στη χώρα μας, την ίδια χρονιά που έγινε και η επίθεση του Χίτλερ κατά της Σοβιετικής Ένωσης. Μια κίνηση που την πλήρωσε πάρα πολύ ακριβά, αφού προκάλεσε την αρχή της δίκαιης και ολοκληρωτικής ήττας του.

Είναι, λοιπόν, πολύ ανησυχητικές και μας προβληματίζουν ιδιαίτερα οι πρόσφατες στρατιωτικές μετακινήσεις του ΝΑΤΟ σε χώρες της κεντρικής και ανατολικής Ευρώπης και των Βαλκάνιων όπως στη Ρουμανία μετά και την Πολωνία και τη Βουλγαρία. Το ίδιο και η πρόσφατη μεταφορά βομβαρδιστικών και πιλότων στη Νορβηγία.

Οι ανησυχίες αυτές ενισχύονται και από δηλώσεις όπως πριν λίγες μέρες εκείνη του Ναυάρχου Τσαρλς Ρίτσαρντ, επικεφαλής της αμερικανικής στρατιωτικής διοίκησης και την οποία σας διαβάζω όπως δημοσιεύτηκε: «Οι Αμερικανικές Ένοπλες Δυνάμεις οφείλουν να υιοθετήσουν την εκτίμηση ότι ο πυρηνικός πόλεμος με τη Ρωσία και την Κίνα είναι ένα υπαρκτό ενδεχόμενο και να ετοιμαστούν για να αντιμετωπίσουν αυτήν την πραγματικότητα». Στο ίδιο κλίμα ανησυχίας και η πρόσφατη δήλωση του Ρώσου Υπουργού Εξωτερικών, που μας υπενθύμισε πως «εάν επιθυμείς την ειρήνη προετοιμάσου για τον πόλεμο». Έχει βαρύνουσα σημασία, γιατί είχα πάρα πολλά χρόνια να ακούσουμε τη λέξη «πόλεμος» από τον επικεφαλής της ρωσικής διπλωματίας, και μάλιστα, για τις σχέσεις της χώρας του με την Ε.Ε..

Κατανοούμε, βέβαια, ότι αυτή η δήλωση αφορά κυρίως σε θέματα γεωπολιτικής και όχι ζητήματα ανθρωπίνων δικαιωμάτων.

Για εμάς προέχει η κατοχύρωση και η προστασία όλων των ανθρωπίνων δικαιωμάτων και όχι, μόνο σε εθνικό επίπεδο, αλλά και στις διεθνείς σχέσεις και για να προλάβω τυχόν επίκληση ιεράρχησης, θα πω εξαρχής ότι καμία παραβίαση δικαιωμάτων δεν επιτρέπεται να αγνοείται.

Πράγματι, είναι θετικές οι αναφορές στα δικαιώματα της πρώτης γενιάς, δηλαδή, στα δικαιώματα για την προστασία της ζωής και της πολιτικής συμμετοχής. Όμως, είναι υποκριτικό να περιοριζόμαστε μόνο σε αυτά. Σήμερα, στο πεδίο των διεθνών σχέσεων υποτιμάται συστηματικά η αποτελεσματική κατοχύρωση και η προστασία, τόσο της δεύτερης, όσο και της τρίτης γενιάς των ανθρωπίνων δικαιωμάτων και μιλάμε για την δεύτερη γενιά που αφορά στις οικονομικές σχέσεις και κυρίως, στην κοινωνική προστασία, αλλά και την τρίτη στα πεδία αλληλεγγύης και στο πεδίο περιβάλλοντος. Για τα δικαιώματα της δεύτερης γενιάς το Σύνταγμα της Πορτογαλίας αναγνωρίζεται ως ένα από τα πιο προοδευτικά παγκοσμίως και αυτό, νομίζω ότι τιμά ιδιαίτερα τη χώρα σας. Αυτή, εξάλλου, ήταν και η βάση για τις εμβληματικές αποφάσεις του Συνταγματικού σας Δικαστηρίου το 2012, το 2013 και το 2014.

Πιστεύω, λοιπόν, ότι αξίζει ιδιαίτερη μνεία και τιμή στους Δικαστές σας που έκριναν δίκαια, παρά τις αφόρητες πιέσεις ενός αδίστακτου διεθνούς χρηματοπιστωτικού και πολιτικού κατεστημένου. Όλα αυτά ανεβάζουν και τον πήχη των προσδοκιών μας για την Πορτογαλική Προεδρία. Αντιμετωπίζουμε με μεγάλη δυσπιστία τους μονομερείς προβληματισμούς της Ευρωπαϊκής Ένωσης για την προστασία των ανθρωπίνων δικαιωμάτων στη Ρωσία και τις χώρες της ανατολικής εταιρικής σχέσης, ιδίως, αφού οι Βρυξέλλες παραβλέπουν την καταφανή και βίαιη καταπάτηση τους σε Δικαστήρια της Τουρκίας, αλλά και στις φυλακές του Ισραήλ με ρατσιστικά κριτήρια.

Τέλος, μας προβληματίζει έντονα και η σιωπή της Πορτογαλίας ως προς την τουρκική επιθετικότητα εναντίον Ελλάδας και Κύπρου. Θα αναφερθώ αναλογικά στη δική σας εμπειρία με τις νήσους Σιλβαρσένς, υπενθυμίζοντας ότι εμείς, δεν αντιμετωπίζουμε μόνο παραβιάσεις αλιευτικών, αλλά και πολιτική κανονιοφόρων. Γι’ αυτό και θα αναφερθώ σε κάτι που λέει η λαϊκή σοφία στη χώρα σας. «Κάποιες φορές η σιωπή είναι όμοια με το ψέμα». Ευχαριστώ.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Προεδρεύων της Επιτροπής):** Το λόγο έχει η κυρία….

**Πορτογαλίδα Βουλευτής:** Ευχαριστώ, κ. Πρόεδρε. Σας συγχαίρω για την πρωτοβουλία αυτής της συνάντησης. Είμαστε αντιμέτωποι με μια τεράστιου μεγέθους οικονομική, κοινωνική και υγειονομική κρίση. Όλοι εγκαλούμαστε να είμαστε αρωγοί στην προσπάθεια καταπολέμησης ταυτόχρονα της οικονομικής κρίσης και της πανδημίας. Έχουμε θέματα υπερεπείγοντα στην ευρωπαϊκή πολιτική ατζέντα. Η οικονομική συνεργασία και η εκστρατεία του εμβολιασμού στην πρώτη γραμμή.

Όσον αφορά την οικονομική συνεργασία και ανάκαμψη, το Ευρωπαϊκό Κοινοβούλιο έχει ήδη ανακοινώσει μέτρα για την ανάκαμψη και τη βοήθεια με μια σειρά από απαραίτητα μέσα και εργαλεία, μέσω των οποίων η Ευρωπαϊκή Επιτροπή θα μπορέσει να χρηματοδοτήσει με τρόπο ενεργό και να ενισχύσει τα κράτη - μέλη στην προσπάθειά τους να καταπολεμήσουν το υγειονομικό πρόβλημα και να μπορέσουν να μπουν σε μια διαδικασία συνεργασίας, έτσι ώστε τα ευρωπαϊκά κονδύλια να μπορούν να φτάσουν εκεί όπου πραγματικά τα χρειάζονται.

Όσον αφορά τα Εθνικά Κοινοβούλια πρέπει να επιτευχθεί η προσπάθεια ταχύτατης επικύρωσης των διαφόρων πλάνων συνεργασίας και να κινητοποιηθούν ταυτόχρονα και οι ίδιοι πόροι και οι ευρωπαϊκοί. Η Πορτογαλία έχει ήδη εγκρίνει τα μέσα δράσης. Το Ελληνικό Κοινοβούλιο σίγουρα έχει εγκρίνει την αύξηση των ιδίων πόρων σε ευρωπαϊκό επίπεδο. Ευχαριστώ.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Προεδρεύων της Επιτροπής):** Το λόγο έχει ο κ. Νικολακόπουλος.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ. κύριε Πρόεδρε. Αποτελεί ιδιαίτερη τιμή για εμάς, το γεγονός ότι σήμερα, μας δίνεται η δυνατότητα να συνομιλήσουμε με τους Πορτογάλους συναδέλφους μας, έστω και μέσω τηλεδιάσκεψης. Κατ’ αρχάς, θα ήθελα να σταθώ στην αξιοσέβαστη προσπάθεια και της Πορτογαλίας στην αντιμετώπιση της πανδημίας, ενός παγκόσμιου προβλήματος.

Η πανδημία μας έχει φέρει όλους αντιμέτωπους με δυσοίωνες καταστάσεις. Η εξέλιξη της διάθεσης του εμβολίου στις χώρες μας αποτελεί τη θετική έκβαση, το φως στο τούνελ για εμάς, που μας οδηγεί ξανά στην ελπίδα και τελικά και πάλι στην ελευθερία μας. Η Ελλάδα και η Πορτογαλία εμφανίζονται ακόμα μια φορά σύμμαχοι στη διαχείριση της πανδημίας. Η Πορτογαλία, μάλιστα, ανταποκρίθηκε θετικά στην πρόταση του Πρωθυπουργού μας για το πιστοποιητικό εμβολιασμού, γεγονός που αποτελεί ένα ακόμα βήμα σε μια από τις μεγαλύτερες συλλογικές προσπάθειες παγκοσμίως.

Η Ελλάδα και η Πορτογαλία συνδέονται με δεσμούς ιστορικούς, αξιακούς θα έλεγα για τους λαούς μας. Δύο ναυτικές χώρες με κοινά πολιτισμικά χαρακτηριστικά που διατηρούν χρόνια τώρα κοινά προγράμματα υποτροφιών, αλλά και επιστημονικών συναλλαγών. Η βαθιά αγάπη των χωρών μας στη γλώσσα του έθνους μας και η θέλησή μας να παρέχουμε σε κάθε συνάνθρωπό μας τη δυνατότητα να ενισχύει τη διεπιστημονικότητα του αποτελεί μια από τις βασικές κοινές μας αρχές. Άλλωστε, δε μπορούμε να παραλείψουμε την υψίστης σημασίας έκφραση που ο ποιητής Φερνάντο Πεσόα έγραψε κάποτε «η πατρίδα μου είναι η πορτογαλική γλώσσα».

Για περισσότερους από 200 εκατομμύρια ανθρώπους στην Ευρώπη, στην Αφρική, στην Αμερική και στην Ασία αυτή η πατρίδα λέγεται πορτογαλική γλώσσα. Για εμάς, εδώ, στην Ελλάδα, ο πολιτισμός και η διαφύλαξη του αποτελεί θεμέλιο του μέλλοντος μας. Γνωρίζοντας, λοιπόν, τη βαθιά αγάπη της Πορτογαλίας σε αυτόν τον παράγοντα, ξέρουμε ότι η βάση αυτής της σχέσης είναι ισχυρή. Η συμμετοχή των χωρών μας στην Ευρωπαϊκή Ένωση και στο ΝΑΤΟ έχει καθορίσει ανάμεσά μας μια σχέση βαθιάς συνεργασίας και αλληλεγγύης. Για τη χώρα μας η διαφύλαξη των συνόρων μας έχει τη μέγιστη σημασία και αισθάνομαι την ανάγκη από αυτό εδώ το βήμα να ευχαριστήσω την Πορτογαλική κυβέρνηση για τη στήριξη που έχετε προσφέρει στην Frontex και το ελληνικό τμήμα της Frontex στην κοινή προσπάθεια φύλαξης των συνόρων μας, που αποτελούν και ευρωπαϊκά σύνορα.

Μια επιχείρηση δύσκολη και δυστυχώς, πολλές φορές μοιραία για αρκετούς συνανθρώπους μας, καθώς λόγω του έντονου προσφυγικού μεταναστευτικού ρεύματος στα σύνορά μας με την Τουρκία και ιδιαίτερα στο βόρειο Αιγαίο, γινόμαστε μάρτυρες τραγικών γεγονότων. Η κοινή μας προσπάθεια, όμως, έχει σώσει πολλούς ανθρώπους στη θάλασσα, σεβόμενοι πάντοτε το διεθνές δίκαιο και τους νόμους.

Είμαστε δύο έθνη, όπου η αξία της θάλασσας σημαίνει πολλά παραπάνω από μια όμορφη χροιά της φύσης. Δύο έθνη που γνωρίζουν απόλυτα τη σημασία των θαλασσίων συνόρων. Κατά την επίσκεψή του, μάλιστα, στην Πορτογαλία ο Πρωθυπουργός μας, Κυριάκος Μητσοτάκης, τόνισε ιδιαίτερα τη σπουδαία επιχείρηση που πραγματοποιούν οι πορτογαλικές ομάδες που δραστηριοποιούνται στη Λέσβο, συμβάλλοντας σημαντικά και κομβικά στη διάσωση πολλών ανθρώπων στη θάλασσα. Η κοινή μας προσπάθεια, ως χώρες που ανήκουν στην Ευρωπαϊκή Ένωση, δημιουργεί ακόμα πιο ισχυρό το κίνητρο να πράξουμε ακόμα περισσότερα ενισχύοντας τα σύνορά μας και προωθώντας το κοινό σύμφωνο για τη μετανάστευση και το άσυλο που θα ορίζει την κοινή μας πολιτική στο σύνθετο θέμα της μετανάστευσης.

Μαζί, επίσης, μπορούμε να αντιμετωπίσουμε την τουρκική προκλητικότητα στη νοτιοανατολική Μεσόγειο. Είμαι βέβαιος πως μαζί, ενωμένοι, με κοινή στρατηγική σε όλους τους τομείς, μπορούμε να κάνουμε ακόμα πιο ισχυρούς τους δεσμούς μας και τις διμερείς μας σχέσεις, να ενισχύσουμε την ασφάλειά μας, να επενδύσουμε στις σχέσεις των χωρών μας και να προωθήσουμε τομείς ανάπτυξης και συνεργασίας για το μέλλον των λαών μας. Ευχαριστώ.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Προεδρεύων της Επιτροπής):** Θα δώσουμε το λόγο στην πορτογαλική πλευρά.

**Paulo Pisco, PS:** Το λόγο έχει ο Ευρωβουλευτής Εντρόκα.

**Ευρωβουλευτής Εντρόκα:** Ευχαριστώ πολύ. Συγχαίρω τους συναδέλφους Βουλευτές του Ελληνικού Κοινοβουλίου και στο πρόσωπο τους να συγχαρώ ολόκληρο τον λαό της Ελλάδας για την προσπάθεια του και την στάση του στα ζητήματα που μας συνδέουν.

Γεωγραφικά μιλώντας, η Πορτογαλία ανέκαθεν είχε μια μεσογειακή διάσταση. Έχουμε μια αποκλειστική ζώνη εκμετάλλευσης που πρέπει να αναπτυχθεί και προς τον Ατλαντικό και υπάρχουν συμφέροντα που μας απασχολούν στην Ανατολική Μεσόγειο και από κάθε άποψη, κάθε φορά που είμαστε παρόντες στα διάφορα Φόρουμ υπογραμμίζουμε τη σημασία του διαλόγου «5+5» στην Ανατολική και την Δυτική Μεσόγειο.

Η γεωπολιτική στην Ανατολική Μεσόγειο για μια ακόμα φορά έρχεται στο προσκήνιο και τις ανησυχίες όλων μας και προφανώς, η Πορτογαλία δεν είναι αμέτοχη, όχι μόνο η κατάσταση στη Μέση Ανατολή ή η αντιπαράθεση Ισραήλ και Παλαιστίνης, οι συγκρούσεις στη Συρία, αλλά και το θέμα της Κύπρου. Ανεξαρτήτως άλλων ζητημάτων, επιτρέψτε μου να θεμελιώσουμε την άποψή μας σε αυτά που για εμάς είναι οι βασικές λύσεις και προάγουν τα ψηφίσματα του ΟΗΕ, ιδίως το Σχέδιο Ανάν, το οποίο, είναι πάλι στο προσκήνιο και προτείνει μια ομοσπονδιακή λύση των δύο κρατών, Ελληνοκυπριακού και Τουρκοκυπριακού, που θα μπορούσαν να ενωθούν μέσα από μια ομοσπονδιακή κυβέρνηση. Αυτό, ασφαλώς, θα ήταν η καλύτερη λύση σε αυτή την αντιπαράθεση που τόσο καιρό ταλανίζει τις χώρες και που συχνά δημιουργεί προβλήματα

Είναι ενδιαφέρον και πάνω από όλα να αναπτύξουμε ένα μοντέλο συνεργασίας μεταξύ Τουρκίας και Ελλάδας, μέσα από ένα πρωτόκολλο κοινής συνεργασίας, έτσι ώστε και η Τουρκία να μπορεί να έχει μία ισότιμη, αλλά και σύννομη συμμετοχή στην αναζήτηση των πόρων που ενδιαφέρει. Μη ξεχνάμε ότι και από τη μια και την άλλη πλευρά των ακτών υπάρχουν συμφέροντα, οπότε ένα μοντέλο συνεργασίας είναι αυτό που επιζητούμε και αξίζει να προταθεί, προκειμένου να υπάρχει συνεργασία μεταξύ των δύο κρατών.

Εν όψει των προκλήσεων δεν θα πρέπει να μπούμε σε μια διαδικασία σύγκρουσης και αντ.΄ αυτού να μην αξιοποιήσουμε τα άρθρα της Συνθήκης της Ένωσης που μας φέρνουν πιο κοντά. Και η Ε.Ε. και το ΝΑΤΟ μπορούν να είναι τα Φόρα που θα προωθήσουν λύση, γιατί και οι δύο χώρες είναι μέλη αυτών των Οργανισμών. Θέλουμε να συνεχιστούν οι καλές σχέσεις μεταξύ των δύο χωρών και δυο γείτονες χώρες να μπορέσουν να μπουν σε μια διαδικασία συνεργασίας με τήρηση των διεθνών συνθηκών για να υπάρχει μια σωστή συνύπαρξη. Ευχαριστώ.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Προεδρεύων της Επιτροπής):** Το λόγο έχει ο κ. Μπουρνούς.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ. κύριε Πρόεδρε. Θα ήθελα να εκφράσω τη χαρά μου που συνεδριάζουμε με τους συναδέλφους του Πορτογαλικού Κοινοβουλίου. Είναι δύσκολη και κρίσιμη η περίοδος που διανύουμε και είναι ασφαλώς ευτυχής συγκυρία που έχουμε στην Ευρωπαϊκή Ένωση την Προεδρία μιας προοδευτικής κυβέρνησης και μιας κυβέρνησης χώρας του νότου.

Με την κυβέρνηση του Αντόνιο Κόστα μοιραζόμαστε κοινές εμπειρίες, σύγκρουσης με το συντηρητικό μπλοκ του βορρά και τις τιμωρητικές αντιλήψεις που επικράτησαν στα ευρωπαϊκά κέντρα αποφάσεων και μαζί αναζητήσαμε και χαράξαμε ένα δύσκολο δρόμο μέσα σε ασφυκτικά περιθώρια για έξοδο από την πρόσφατη κρίση με ενίσχυση των πιο αδύναμων, με αναδιανομή προς τα κάτω, όσο μπορούσαμε περισσότερο. Βρισκόμαστε τώρα σε μια κρίση υγειονομική που γίνεται και οικονομική και κινδυνεύει να γίνει απολύτως υπαρξιακή για την Ευρωπαϊκή Ένωση. Η διαχείριση της πανδημίας στην Ένωση ήταν αποτυχημένη, αν θέλουμε να συγκριθούμε με τις χώρες της Ασίας και της Ωκεανίας. Δεν μπορέσαμε να συντονίσουμε τα συστήματα υγείας μας όσο έπρεπε, ούτε να δείξουμε την αλληλεγγύη που χρειάζονταν οι πιο αδύναμες χώρες στην ανατολική Ευρώπη και στο νότο, που έχουν ρημαχτεί από δεκαετίες λιτότητας και περικοπών που επιβάλλονταν από τους ευρωπαϊκούς θεσμούς.

Εκεί που νομίζαμε ότι τουλάχιστον στο θέμα του εμβολιασμού θα τα πηγαίναμε καλύτερα, η αποτυχία είναι κραυγαλέα. Να θυμίσω πως στην Ευρώπη πρωτοπορούμε στην ανάπτυξη και παραγωγή εμβολίων, αλλά οι εμμονές και οι γραφειοκρατικές αγκυλώσεις των Βρυξελλών έχουν καταδικάσει την Ευρώπη να είναι ουραγός στην πορεία των εμβολιασμών. Η ειρωνεία είναι πως στην Ευρώπη ανταποκριθήκαμε στο δίλημμα υγεία ή οικονομία, βουλιάζοντας και στα δυο. Η νέα οικονομική κρίση έρχεται να προστεθεί στις συνέπειες της προηγούμενης που είναι ακόμη εδώ. Ούτε η ανεργία έπεσε όσο έπρεπε, ούτε οι μισθοί των εργαζομένων έχουν ανακάμψει ούτε, βέβαια, οι χώρες του νότου έχουν απαλλαγεί από μη βιώσιμα χρέη και παρανοϊκούς δημοσιονομικούς φραγμούς.

Παρά μια ρητορική που ξορκίζει την πολιτική νέας λιτότητας, ορισμένοι εμμονικοί στο Βερολίνο ή τις Βρυξέλλες προσδοκούν την ταχεία επιστροφή στους δημοσιονομικούς κανόνες του Συμφώνου Σταθερότητας. Δεν ήταν καθόλου καλές οι ενδείξεις που είχαμε από τα θλιβερά παζάρια στη διαμόρφωση του Next Generation EU. Η σύγκριση με τα τρισεκατομμύρια που ξοδεύουν οι Ηνωμένες Πολιτείες της Αμερικής τη διετία 2020 - 2021 και όχι, σε μία πενταετία, όπως κάνουμε στην Ευρώπη, είναι απογοητευτική.

Ολοκληρώνοντας, οι προτεραιότητες της Πορτογαλικής Προεδρίας για ταχεία εκκίνηση των προγραμμάτων ανάκαμψης, για έμφαση στην άμεση δημιουργία θέσεων εργασίας και μείωσης των ανισοτήτων ανάμεσα στα κράτη - μέλη είναι στη σωστή κατεύθυνση, όπως και η έμφαση στην κοινωνική και την πράσινη Ευρώπη και τη μεταξύ τους σύνδεση μέσω του κοινωνικού πυλώνα και του ελάχιστου εγγυημένου εισοδήματος. Σε αυτά, αγαπητοί συνάδελφοι, είναι που θα κριθεί το μέλλον της Ευρώπης και γι’ αυτό, καλούμε την ελληνική κυβέρνηση να συνταχθεί με αυτές τις προτεραιότητες και να εργαστεί για την προώθηση τους. Ευχαριστώ.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Προεδρεύων της Επιτροπής):** Θα δώσουμε το λόγο στην πορτογαλική πλευρά.

**Paulo Pisco, PS:** Ο λόγος στην κυρία Μαρτίνς.

**Μαρτίνς:** Ευχαριστώ, κύριε Πρόεδρε. Συγχαίρω τα μέλη του Ελληνικού Κοινοβουλίου για την πρωτοβουλία τους και με μεγάλη χαρά συμμετέχω. Θα ήθελα να τονίσω ορισμένα θέματα και κατ’ αρχάς, να εκφράσω την αλληλεγγύη μας προς την Ελλάδα. Θεωρούμαστε ισότιμοι και όσον αφορά το τουρκικό πρόβλημα, όλοι στο ίδιο σημείο βρισκόμαστε. Θέλουμε όλα αυτά να πάνε καλά και να αποκομίσουμε καρπούς από την προσπάθεια.

Επίσης, κατανοούμε και συμπάσχουμε με όλους τους ευρωπαϊκούς λαούς, όσον αφορά το πρόβλημα της πανδημίας και όσον αφορά την ανατολική Μεσόγειο με τις μεταναστατευτικές της ροές, από όπου και αν προέρχονται, είμαστε παρόντες και κατανοούμε ότι με δεδομένη την οικονομική κρίση που μας έχει ταλανίσει τα τελευταία χρόνια όλα έχουν....

Πιστεύουμε ότι τα ζητήματα αυτά είναι θεμελιώδη και η λύση τους είναι αυτό που χρειαζόμαστε πολύπλευρα, για να προχωρήσουμε, να αφήσουμε πίσω μας την πανδημία και να αντιμετωπίσουμε την παγκόσμια αυτή πρόκληση. Ενόψει του ότι η δημιουργία ενός πιστοποιητικού εμβολιασμού είναι μέτρο που συζητείται στις Βρυξέλλες, ενόψει και της οικονομικής επίπτωσης που η κατάσταση έχει στα διάφορα κράτη - μέλη, η Πορτογαλία και η Ελλάδα είναι άμεσα εμπλεκόμενες, θεωρούμε ότι είναι μια πολύ ενδιαφέρουσα πρόταση αυτή και σίγουρα θα αποτελέσει κρίσιμο βήμα, ώστε να επανέλθουμε σε μια εποχή ταξιδιών, σε μια κατάσταση που θα παρέχει τα εχέγγυα για μία ασφαλή μετακίνηση ταξιδιωτών και εμπορευμάτων, κάτι που επηρεάζει άμεσα πολλούς κλάδους της οικονομίας που άπτονται του τουρισμού. Για το λόγο αυτό, χαιρετίζουμε το ότι η Ελλάδα έχει ήδη ξεκινήσει προσπάθειες, όπως η επαφή που έχει με το Ισραήλ, για να υπάρχει μια αμοιβαιότητα ως προς το πιστοποιητικό του εμβολιασμού. Ευχαριστώ.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Προεδρεύων της Επιτροπής):** Το λόγο έχει ο κ. Δημοσχάκης.

**ΑΝΑΣΤΑΣΙΟΣ ΔΗΜΟΣΧΑΚΗΣ:** **(Αντιπρόεδρος της Επιτροπής)**: Κύριε Πρόεδρε, αξιότιμα μέλη της Επιτροπής Εξωτερικών Υποθέσεων της Εθνοσυνέλευσης της Πορτογαλίας, κυρίες και κύριοι, τα χαιρετίσματα μου από την Αλεξανδρούπολη, από τον ακριτικό Έβρο πλησίον της γειτονικής χώρας που λέγεται Τουρκία.

Σας καλωσορίζω ως Αντιπρόεδρος της Διαρκούς Επιτροπής Εθνικής Άμυνας και Εξωτερικών στη Βουλή των Ελλήνων στη σημερινή συνεδρίαση έναντι των σύνθετων προκλήσεων ασφαλείας καθώς και των επιπτώσεων της πρωτοφανούς υγειονομικής κρίσης η Ευρωπαϊκή Ένωση καλείται να επιδείξει ευρωπαϊκή αλληλεγγύη και ενότητα. Υπό αυτές τις συνθήκες η Πορτογαλία, η φίλη Πορτογαλία αναλαμβάνει για το εξάμηνο του 2021 -το πρώτο- την κυλιόμενη Προεδρία της Ευρωπαϊκής Ένωσης.

Εύχομαι καλή επιτυχία στα νέα σας καθήκοντα και στην αποστολή που έχετε αναλάβει. Είμαι σίγουρος, ότι πρεσβεύουμε με τις ίδιες αρχές και αξίες επιδιώκοντας την περαιτέρω ενδυνάμωση της έμπρακτης ευρωπαϊκής αλληλεγγύης, κάτι που αποδεικνύεται και από τις προτεραιότητες που έχετε θέσει στην ατζέντα για τη χρονική περίοδο της Προεδρίας σας, η ανθεκτικότητα της ένωσης είναι σημαντικός παράγοντας προκειμένου να αποφευχθούν ενδεχόμενοι τριγμοί λόγω των προκλήσεων της διεθνούς σκηνής.

Η πρωτοφανής υγειονομική κρίση έχει επιφέρει συνέπειες στην οικονομία της Ευρωπαϊκής Ένωσης και στα κράτη-μέλη αυτής. Η πρόθεσή σας να ξεκινήσει σε άμεσο χρόνο η εφαρμογή του νέου πολυετούς δημοσιονομικού πλαισίου 2021-2027 κρίνεται ιδιαίτερα ελπιδοφόρα, έτσι θα συμβάλει στην ανάκαμψη της ευρωπαϊκής οικονομίας και στη δημιουργία θέσεων εργασίας. Οι συντονισμένες ενέργειες και η στήριξη των κρατών-μελών της ένωσης μέσου ενός πλέγματος μέτρων είναι απαραίτητες. Απαραίτητος όμως είναι ο συντονισμός για την αντιμετώπιση του μεταναστευτικού ζητήματος, του μεταναστευτικού ζητήματος που η Κυβέρνησή μας εφαρμόζει με αυστηρή, αλλά συνάμα και δίκαιη μεταναστευτική πολιτική προκειμένου η χώρα να πάψει να αποτελεί την πύλη εισόδου στην Ευρώπη και τα κυκλώματα του διεθνούς οργανωμένου εγκλήματος με το οποίο δυστυχώς όπως απεδείχθη από τον περασμένο Μάρτιο συνεργάζεται η γειτονική Τουρκία με τις επίσημες υπηρεσίες της.

Ζήσαμε εδώ πλησίον των συνόρων εδώ στον ποταμό Έβρο στιγμές απείρου κάλλους που προκάλεσε γειτονική Τουρκία, όμως οι Έλληνες και στη συνέχεια όλοι μαζί οι ευρωπαίοι αντέξαμε σε αυτήν την ιδιότυπη πολιορκία που δεχθήκαμε από τη γειτονική χώρα.

Η αποτελεσματικότητα αυτής της πολιτικής αποτυπώνεται στην έντονη της μείωσης των μεταναστευτικών ροών που εντοπίζονται καθώς και στην αύξηση των επιστροφών, ωστόσο δεν πρόκειται για ένα ζήτημα που αφορά αποκλειστικά την Ελλάδα, η την Πορτογαλία για τα δικά της σύνορα από την πλευρά της της Νότιο-Δυτικής μεσογείου, αλλά την ένωση την ευρωπαϊκή ένωση στο σύνολό της.

Για το λόγο αυτό κρίνεται απαραίτητη η διαπραγμάτευση για το νέο σύμφωνο περί μετανάστευσης και ασύλου, η οποία βρίσκεται στις προτεραιότητες σα . Η προάσπιση και η ενίσχυση του κοινωνικού πυλώνα με την κατοχύρωση των κοινωνικών δικαιωμάτων, όπως το ελάχιστο εγγυημένο εισόδημα θα επιτύχει την ενδυνάμωση της εμπιστοσύνης των ευρωπαίων πολιτών της Ευρωπαϊκής Ένωσης, ίσες ευκαιρίες και ισότιμη πρόσβαση στην αγορά εργασίας, ειδικές συνθήκες εργασίας καθώς και κοινωνική προστασία και ένταξη συνιστούν το θεμέλιο λίθο της ευρωπαϊκής οικογένειας. Όπως γνωρίζετε η σημερινή κυβέρνηση στηρίζει τις πολιτικές της πράσινης ανάπτυξης. Αυτό αποτυπώνεται τόσο στις προβλεπόμενες διατάξεις του κρατικού προϋπολογισμού του τρέχοντος έτους, όσο και στο τελικό σχέδιο της δικαίας αναπτυξιακής μετάβασης των λιγνιτών περιοχών της Δυτικής Μακεδονίας, αλλά και της καρδιάς αυτής και στην Πελοπόννησο που είναι στη Μεγαλόπολη.

Είναι σημαντικό η Ευρωπαϊκή Ένωση να καταστεί πρωτοπόρος στην κλιματική δράση επιτυγχάνοντας τη μετάβαση σε μία οικονομία κλιματικής ουδετερότητας έως το 2050. Επίσης σημαντικές είναι και οι δράσεις που προωθείτε για την επιτάχυνση της ψηφιακής μετάβασης.

Τέλος, στον τομέα της εξωτερικής πολιτικής είναι σημαντικό να ενισχυθεί περαιτέρω ο διεθνής ρόλος της ευρωπαϊκής ένωσης στην παγκόσμια σκακιέρα τόσο με την συμμετοχή στη διαδικασία εκσυγχρονισμού του παγκόσμιου οργανισμού εμπορίου, όσο και με τις διμερείς εμπορικές συμφωνίες. Η Ευρωπαϊκή Ένωση αποσκοπεί στην ενίσχυση των αναπτυσσόμενων χωρών εξασφαλίζοντας την καλύτερη πρόσβαση στην παγκόσμια οικονομία πρόσβαση που μεταφράζονται στη γενικότερη ανάπτυξη των χωρών αυτών και των κοινωνιών τους. Πρόκειται για μια εμπορική πολιτική, η οποία σαφώς συνδέεται στενά με την αναπτυξιακή, άμεσο αποτέλεσμα της πολιτικής αυτής είναι οι συμφωνίες οικονομικής εταιρικής σχέσης που συνάπτει η Ευρωπαϊκή Ένωση με άλλες χώρες, όπως για παράδειγμα η ειδική σχέση της ένωσης με τις χώρες στην Αφρική, στην Καραϊβική και στον Ειρηνικό.

Χαρακτηριστικά είχαμε προσφάτως την κύρωση της Συμφωνίας προστασίας των επενδύσεων μεταξύ της Ευρώπη- Ευρωπαϊκής Ένωσης και των κρατών-μελών της αφενός και των κρατών της συμφωνίας οικονομικής εταιρικής σχέσης με την κοινότητα για την ανάπτυξη της μεσημβρινής Αφρικής. Παράλληλα η συνέχιση εκ μέρους σας της ενταξιακής διαδικασίας, της Αλβανίας και των πέριξ κρατών που επίσης εντάσσεται στα σχέδια σας είναι επιθυμητή από την ελληνική πλευρά, ο μετασχηματισμός των Δυτικών Βαλκανίων σε μία περιοχή ειρήνης, σταθερότητας, ανάπτυξης και ευημερίας είναι σημαντικός τόσο για την Ελλάδα, όσο και για την Ευρωπαϊκή Ένωση.

Ωστόσο υπάρχουν κρίσιμα ζητήματα, όπως το κράτος δικαίου, τα δικαιώματα των μειονοτήτων καθώς και η τήρηση των συμφωνιών που αποτελούν προϋποθέσεις για την ενταξιακή πορεία των χωρών των Δυτικών Βαλκανίων.

Σας ευχαριστώ για την προσοχή σας. Τα χαιρετίσματα σε όλους σας.

**ΣΥΜΕΩΝ ΚΕΔΙΚΟΓΛΟΥ (Πρόεδρος της Επιτροπής):** Ευχαριστούμε, κύριε Δημοσχάκη, να δώσουμε τον λόγο στην πορτογαλική πλευρά.

**PAULO PISCO (Προεδρεύων της Πορτογαλικής πλευράς):** Το λόγο έχει ο κ. Nedes.

**PAULO NEDES:** Κύριε Πρόεδρε, χαιρετίζω την πρωτοβουλία, προφανώς να συγχαρώ τον Πρόεδρο της ελληνικής Επιτροπής στην Αθήνα και τον ομόλογό του εδώ στη Λισαβώνα, ένα ιδιαίτερο ευχαριστώ στον Έλληνα πρέσβη της Ελλάδας στην Πορτογαλία, αλλά και τη Πορτογαλίδα πρέσβειρα της Πορτογαλίας στη Αθήνα για την επίδοσή τους και για την καλή υποστήριξη που έχουν παράσχει σε μια τέτοια πρωτοβουλία.

Θα ήθελα, να θέσω τέσσερα ερωτήματα προς τους Έλληνες συναδέλφους, ακούστηκε ότι ακολουθούμε την ελληνική πολιτική –εγώ το κάνω τουλάχιστον- γνωρίζω πολύ καλά ότι υπάρχει Κύπρος, γνωρίζω τα κυπριακά θέματα, ξέρω και την Βόρια πλευρά της Κύπρου και ξέρω πολύ καλά τι συμβαίνει με την Τουρκία. Είναι προφανές, ότι αυτό που ακούμε είναι ενδιαφέρον και συμμερίζομαιτις ανησυχίες σας σχετικά με τα όσα γίνονται στην Ανατολική Μεσόγειο.

Δεν υπάρχει καμία αμφιβολία για το ότι η Ελλάδα έχει δικαίωμα στη σταθερότητα, πρέπει να τύχει σεβασμού στην κυριαρχία της, κυριαρχία ακέραια, αδιαμφισβήτητη σε ξηρά και θάλασσα. Αυτό πάντοτε σύμφωνα και προς τις διεθνείς συνθήκες.

Μια ερώτηση, λοιπόν που θέλω να θέσω είναι η εξής. Πρώτον, πιστεύετε τι, ότι πρέπει γίνει έτσι ώστε να επανέλθουμε σε μια κατάσταση καλής γειτονίας μεταξύ Ελλάδας και Τουρκίας; Είναι σημαντικό αυτό για την Ευρώπη, είναι σημαντικό για την Ευρωπαϊκή Ένωση, η Ελλάδα να χαίρει πλήρους σταθερότητας σε μια τόσο κρίσιμη ζώνη για την Ευρώπη και τη Μεσόγειο. Πείτε μου, λοιπόν, τι πρέπει να γίνει μεταξύ Ελλάδας και Τουρκίας;

Δεύτερη ερώτηση όσον αφορά την Κύπρο, θα ήθελα την γνώμη σας. Στο άμεσο μέλλον, είναι δυνατόν, ναι ή όχι μια ενοποίηση της Κύπρου μέσα από ένα ομοσπονδιακό κράτος, μια ομοσπονδοποίηση μεταξύ Βορά και Νότου;

Τρίτη ερώτηση. Η Τουρκία είναι μέλος του ΝΑΤΟ και η Πορτογαλία και η Ελλάδα ,επίσης είναι μέλη της ίδιας αυτής στρατιωτικής συμμαχίας. Ήθελα να ξέρω, λοιπόν, θεωρείτε ότι η Πορτογαλία θα μπορούσε να έχει αμέριστη εμπιστοσύνη στην αγαστή συνύπαρξη των μελών - παρόλων αυτών που ανέφερα - στην Ένωση ή τέλος όσον αφορά την παράνομη μετανάστευση; Η Ευρώπη αντιμετωπίζει ένα άνευ προηγουμένου πρόβλημα, αυτό της παράνομης μετανάστευσης. Οι ευρωπαϊκοί θεσμοί πρέπει να κάνουν πράγματα που δεν έχουν πράξει και κάποτε «έχουν φανεί και πολύ λιγότεροι» των περιστάσεων.

Ερώτηση για τους Έλληνες συναδέλφους: Η Ελλάδα είναι σε θέση να διαχειριστεί τα δικά της σύνορα που ταυτόχρονα είναι και ευρωπαϊκά εσωτερικά σύνορα; Όσον αφορά την παράνομη μετανάστευση;

Ολοκληρώνω για μια ακόμη φορά ευχαριστώντας σας και συγχαίροντάς σας. Ήταν πραγματικά χαρά μου να είμαι κοντά σας ακόμα και αν γίνεται από απόσταση.

Για τους δημοκρατικούς θεσμούς, για τις αρχές της Ευρώπης, η Ελλάδα έχει μεγάλη σημασία, γι’ αυτό και σας χαιρετίζω και εύχομαι ότι καλύτερο.

**SÉRGIO SOUSA PINTO (Πρόεδρος της Επιτροπής Εξωτερικών Υποθέσεων, Άμυνας και Ενόπλων Δυνάμεων της Πορτογαλίας):** Ευχαριστούμε τον κ. Paulo Neve.

Ο λόγος, εκ νέου προς την Ελλάδα για την τελευταία, πλέον, παρέμβαση και στη συνέχεια θα κλείσουμε.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ:** Τον λόγο έχει η κυρία Θεοδώρα Τζάκρη εκ μέρους του ΣΥΡΙΖΑ.

**ΘΕΟΔΩΡΑ ΤΖΑΚΡΗ:** Ευχαριστώ πολύ, κύριε Πρόεδρε.

Θέλω και εγώ να χαιρετίσω τους Πορτογάλους συναδέλφους.

Είναι εξαιρετικά εποικοδομητικές και χρήσιμες αυτές οι συζητήσεις για να αναπτυχθεί μια αληθινή συνεργασία ανάμεσα στις δύο χώρες του ευρωπαϊκού νότου που σκεφτείτε, η μια είναι το δυτικό και η άλλη το ανατολικό άκρο της Ευρωπαϊκής Ένωσης.

Οι χώρες μας παρουσιάζουν αρκετές ομοιότητες. Είναι δύο χώρες με παρεμφερείς σε μέγεθος τομείς οικονομίας. Ο πρωτογενής είναι στο 7% περίπου, ο δευτερογενής στο 22% και ο τριτογενής στο 70%. Και οι δύο χώρες «βρεθήκανε στη δίνη του κυκλώνα» της οικονομικής κρίσης που ξεκίνησε το 2008 και μάλιστα, βιώσαμε την ίδια κακή οικονομική πραγματικότητα εφαρμόζοντας μνημόνια, προγράμματα δηλαδή λιτότητας με ότι αυτό συνεπάγεται για τους λαούς μας.

Είμαστε μέλη της MED -7 των κρατών της Μεσογείου. Επίσης, οι πολιτικές και oι διπλωματικές μας σχέσεις βρίσκονται σε πολύ-πολύ καλό επίπεδο.

Η συμφωνία αμυντικής συνεργασίας μεταξύ των χωρών μας – που υπογράφτηκε πρόσφατα τον περασμένο Οκτώβριο μεταξύ των αρμόδιων Υπουργών – πιστεύουμε, δίνει μόνο θετικά μηνύματα και θα πιάσει, νομίζω, καθοριστικά τις εξελίξεις στην ευρύτερη περιοχή. Θα ήθελα, αφού όλα αυτά επιβεβαιώνουν τις κοινές μας απόψεις επί σειράς διεθνών και ευρωπαϊκών ζητημάτων και αυτά που μας ενώνουν είναι σίγουρα περισσότερα από αυτά που θα μπορούσαν δυνητικά να μας χωρίσουν, μέσα από την ομάδα MED -7 πρέπει να συνεργαστούμε ακόμη πιο στενά και πιο ουσιαστικά για να αναδείξουμε τα μεγάλα θέματα που απασχολούν την ευρύτερη περιοχή της Μεσογείου, από την μετανάστευση, τα θέματα της ασφάλειας, την καταπολέμηση της ανεργίας, την αντιμετώπιση της κλιματικής αλλαγής, την δημιουργία των απαραίτητων συνθηκών για την οικονομική ευημερία και την βιωσιμότητα των χωρών του ευρωπαϊκού νότου.

Θα σταθώ τώρα σε ορισμένα θέματα υψηλής σημασίας για την Ελλάδα. Αναφέρθηκε ο τελευταίος συνάδελφος στο πώς θα μπορούσαν να βελτιωθούν οι σχέσεις μεταξύ της Ελλάδας και της Τουρκίας. Κοιτάξτε, πολύ απλά θα μπορούσαν να βελτιωθούν αν έπαυε η τουρκική παραβατικότητα, η οποία βαίνει συνεχώς αυξανόμενη και όλο και πιο προκλητική. Η Τουρκική πλευρά παραβιάζει κάθε έννοια Διεθνούς Δικαίου. Μόνο τελευταία, κατά τη διάρκεια του καλοκαιριού, ενεργώντας παράνομες σεισμικές έρευνες και με ένα θερμό επεισόδιο να έχει αποφευχθεί μέχρι τώρα, κυρίως χάρη στη συνεπή Ελληνική συμπεριφορά, όταν πολεμικά τουρκικά πλοία συνοδεύουν- ας το πω, κατά την έννοια – το ερευνητικό Oruc Reis’s «δήθεν» για προστασία. Είναι το μεγάλο πρόβλημα της μετανάστευσης, μεγάλη πρόκληση για όλες τις χώρες του ευρωπαϊκού νότου που τα τελευταία χρόνια δημιούργησε τεράστια προβλήματα στις τοπικές μας κοινωνίες, οι οποίες δεν ήταν προετοιμασμένες για κάτι τέτοιο.

Οι νέες προτάσεις της Επιτροπής για το νέο Σύμφωνο Ασύλου και Μετανάστευσης θεωρούμε ότι δεν ανταποκρίνονται επαρκώς στις ανησυχίες μας. Ομοίως πιστεύουμε ότι δεν ανταποκρίνεται ούτε στις ανησυχίες των λοιπών μεσογειακών κρατών μελών που αποτελούν τις κύριες πύλες εισόδου μεταναστευτικών ροών προς την Ευρωπαϊκή Ένωση.

Δεν θέλω να μπω σε λεπτομέρειες, αλλά τίθεται θέμα άσκησης, ακόμα και εθνικής κυριαρχίας σε κάποιες ευαίσθητες περιοχές με την προτεινόμενη διαδικασία του PREESGREEN.

Αυτό το εξάμηνο, η Πορτογαλία προεδρεύει στο Συμβούλιο της Ευρωπαϊκής Ένωσης έχοντας να διαχειριστεί τόσο τα προβλήματα που ζούσαμε παραπάνω που είναι θέματα εξωτερικής πολιτικής όσο και μια υγειονομική κρίση που έχει δημιουργήσει άνευ προηγουμένου κοινωνικοοικονομικές επιπτώσεις στους ευρωπαίους πολίτες.

Δεν σας κρύβω ότι η Προεδρία σας έχει δημιουργήσει μεγάλες προσδοκίες στην κοινωνική της ατζέντα για την προώθηση της κοινωνικής Ευρώπης, κάτι βέβαια που επικροτούμε και θα στηρίξουμε πολύ θερμά.

Από την πλευρά μου θέλω να ευχηθώ κάθε επιτυχία στο δύσκολο έργο σας. Κλείνοντας θα ήθελα να υπογραμμίσω τη μεγάλη σημασία αυτής της κοινοβουλευτικής διπλωματίας και την ανάγκη να τη συνεχίσουμε, γιατί μόνο μέσα από συμμαχίες θα καταφέρουμε να εισακουστούμε και να προωθήσουμε και να αναδείξουμε τις κοινές μας ανάγκες, τις κοινές μας αγωνίες και τα κοινά μας προβλήματα.

Σας ευχαριστώ πολύ.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ:** Τον λόγο έχει ο κ. Κωνσταντίνος Γκιουλέκας, Πρόεδρος της Διαρκούς Επιτροπής Εθνικής Άμυνας και εξωτερικών Υποθέσεων.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ, κύριε Πρόεδρε.

Αισθάνομαι πραγματικά την ανάγκη να πω ένα μεγάλο ευχαριστώ στους φίλους, συναδέλφους της Πορτογαλικής Βουλής και της αντίστοιχης Επιτροπής με τη δική μας και πάνω απ’ όλα στον Πρόεδρο της Επιτροπής, στον κ. Pinto, στον φίλο Sérgio, γιατί πραγματικά με θέρμη και με πολύ καλή γνώση των ζητημάτων που απασχολούν την Ελλάδα προσέγγισαν τα σημερινά θέματα της ατζέντας μας και βεβαίως, έθεσαν πολύ ενδιαφέροντα θέματα.

Θα ήθελα κλείνοντας και με αφορμή τους προβληματισμούς που έθεσε ο τελευταίος φίλος-συνάδελφος Πορτογάλος, κ. Neves να πω ότι, βεβαίως και μπορεί να υπάρξει μια πολύ καλή σχέση ανάμεσα στην Ελλάδα και στην Τουρκία, αρκεί η Τουρκία να σεβαστεί το Διεθνές Δίκαιο, γιατί όταν κάποιος παραβιάζει το Διεθνές Δίκαιο, αυτός είναι που δημιουργεί τα προβλήματα και η Τουρκία, δυστυχώς, έχει αποδείξει ότι όλο αυτό το διάστημα, ειδικά το τελευταίο διάστημα δείχνει μια συνεχή παραβατικότητα.

Εμείς, λοιπόν, καλούμε την Τουρκία - επειδή θέλουμε ειρηνικές σχέσεις με όλους και θέλουμε να έχουμε με τους γείτονες μας πολύ καλές σχέσεις - να σεβαστεί το Διεθνές Δίκαιο, να σεβαστεί τις σχέσεις της με όλα τα υπόλοιπα κράτη και βεβαίως με αυτή τη λογική, όπως κάναμε με την Ιταλία, όπως κάναμε με την Αίγυπτο, να προχωρήσουμε και με την Τουρκία για να μιλήσουμε, για τη μόνη μας διαφορά, δηλαδή την οριοθέτηση των θαλασσίων ζωνών μας και επειδή ο κ. Neves μίλησε και για το ζήτημα της Κύπρου, επιτρέψτε μου να πω ότι στην Κύπρο, είναι ένα πρόβλημα που εδώ και περισσότερα από 40 χρόνια συνεχίζεται, είναι το πρόβλημα της παράνομης εισβολής της Τουρκίας και της παράνομης κατοχής έως σήμερα, σχεδόν του μισού μέρους του νησιού, της Κυπριακής Δημοκρατίας.

Άρα, λοιπόν, βεβαίως, εμείς επιδιώκουμε και «αγωνιζόμαστε» για μια δίκαιη λύση που είναι η αποκατάσταση της νομιμότητας στην Κύπρο με την συνύπαρξη των δύο κοινοτήτων, βεβαίως, όμως κάτω από μία ενιαία κρατική υπόσταση και όχι κάτω από αυτό το οποίο η Τουρκία προβάλλει αίφνης, δηλαδή την διχοτόμηση της Κύπρου.

Θα έλεγα ότι αυτό όμως που και εμείς επιδιώκουμε και επιθυμούμε, γιατί θέλω να ξέρετε, κυρίες και κύριοι συνάδελφοι στην Πορτογαλία ότι η Ελλάδα δεν επιθυμεί την απομόνωση της Τουρκίας, κάθε άλλο. Επιθυμεί την ασφάλεια στην περιοχή μας, την ΝοτιοΑνατολική Μεσόγειο, σε ολόκληρη τη Μεσόγειο και επιθυμεί πραγματικά καλές σχέσεις με όλους, αρκεί, βέβαια αυτό να γίνεται αντιληπτό από όλες τις πλευρές.

Κλείνοντας, θέλω να πω, ότι μας δίνεται μια χρυσή ευκαιρία και η ευκαιρία αυτή, είναι, το Συμβούλιο Κορυφής της Ε.Ε. που θα γίνει τέλος Μαρτίου. Εκεί, λοιπόν, νομίζω, ότι η Ε.Ε., οφείλει πρώτα απ’ όλα στον εαυτό της να στείλει ένα μήνυμα, ένα μήνυμα προς όλους, φίλους υποψήφια προς ένταξη κράτη και βεβαίως προς την Τουρκία, ότι εμείς θέλουμε αυτές τις σχέσεις να τις εμβαθύνουμε, αλλά, βεβαίως, με την προϋπόθεση ότι όσοι θέλουν να γίνουν μέλη της μεγάλης ευρωπαϊκής οικογένειας, πρώτα απ’ όλα θα ασπασθούν και θα σεβαστούν τις κοινές αρχές της Ε.Ε., στις ισχυρές αρχές που -ακριβώς- βασίζεται το μεγάλο ευρωπαϊκό οικοδόμημα.

Αυτή είναι μια μεγάλη ευκαιρία φίλοι συνάδελφοι της Πορτογαλίας, να δώσουμε μία συνολική απάντηση σ’ όλα αυτά τα προβλήματα. Δεν μπορεί, δηλαδή, ένα υποψήφιο προς ένταξη κράτος, να απειλεί και μάλιστα «με απειλές πολέμου» δύο κράτη-μέλη, όπως είπα και στην αρχή, την Ελλάδα και την Κύπρο, δεν μπορεί ένα υποψήφιο προς ένταξη κράτος-μέλος στην Ευρωπαϊκή Ένωση, να προμηθεύεται όπλα από κάποια κράτη της Ευρωπαϊκής Ένωσης και μετά να χρησιμοποιεί απειλές πολέμου –επαναλαμβάνω- προς κράτη-μέλη της Ένωσης. Και βεβαίως, δεν μπορεί η Τουρκία, να χρησιμοποιεί την Ευρωπαϊκή Ένωση «αλά-καρτ», ζητώντας χρηματοδοτήσεις για το προσφυγικό και από την άλλη, πιέζοντας, ότι θα ανοίξει όλες τις προσφυγικές ροές και απειλώντας μ’ αυτό τον τρόπο την Ευρώπη, προκειμένου να αποσπάσει περισσότερα χρήματα.

Σε αυτή, λοιπόν, την περίπτωση, θα πρέπει η Ευρώπη, ακριβώς σεβόμενη τον εαυτό της, να στείλει μια απάντηση, ότι εμείς δεν μπορούμε να είμαστε «έρμαιο» στις βουλήσεις και τις διαθέσεις της κάθε χώρας, η οποία θέλει να πετύχει τα δικά της συμφέροντα.

Κλείνοντας κυρίες και κύριοι συνάδελφοι, εγώ θα ήθελα να ευχαριστήσω πραγματικά για αυτή την σημερινή αποδοχή της πρόσκλησή μας να ανταλλάξουμε απόψεις.

Επίσης, να ευχαριστήσω τους δύο Πρέσβεις μας, την κυρία Paiva και τον κύριο Μεταξά, οι οποίοι παρακολούθησαν αυτή την συζήτησή μας, αυτή την ανταλλαγή απόψεων και θα ήθελα να σας πω, ότι πραγματικά πιστεύω ότι η Ελλάδα και η Πορτογαλία, όπως έχουν ένα μεγάλο παρελθόν στις σχέσεις τους πάρα πολύ καλό, γιατί οι σχέσεις μας είναι εξαιρετικές, θα έλεγα ότι πολύ περισσότερο έχουμε ένα λαμπρό μέλλον και μπορούμε να συνεχίσουμε αυτή τη συνεργασία και πράγματι και εμείς στο πλαίσιο της κοινοβουλευτικής διπλωματίας με αυτό που σήμερα εγκαινιάσαμε, μπορούμε να πούμε ότι σύντομα θα είμαστε σε θέση να επαναλάβουμε το εγχείρημα αυτό με μια άλλη ατζέντα, γύρω από θέματα που αφορούν τις δύο χώρες μας.

Σας ευχαριστούμε πάρα πολύ για την αποδοχή της πρόσκλησής μας, ευχαριστούμε για όσα σημαντικά καταθέσατε και ευχαριστώ και όλους τους συναδέλφους από την ελληνική Επιτροπή, που συμμετείχαν και κατέθεσαν τις δικές τους απόψεις.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Προεδρεύων της Επιτροπής):** Σας ευχαριστούμε πολύ, κύριε Γκιουλέκα.

Σε αυτό το σημείο θα δώσουμε το λόγο στην πορτογαλική πλευρά, για το κλείσιμο αυτής της κοινής μας συνεδρίασης.

**SÉRGIO SOUSA PINTO (Πρόεδρος της Επιτροπής Εξωτερικών Υποθέσεων, Άμυνας και Ενόπλων Δυνάμεων της Πορτογαλίας):** Ευχαριστούμε πολύ.

Θα ήθελα εξ ονόματος της Επιτροπής του Πορτογαλικού Κοινοβουλίου και της ομολόγου Επιτροπής, αλλά και εξ’ ονόματος της Πορτογαλικής κοινότητας, ευχαριστώ τον κ. Γκιουλέκα, τα λόγια του μας άγγιξαν και τα όσα λέω, εκφράζουν όλο το Κοινοβούλιο, όλο το Σώμα, ευχαριστώ όλους τους συναδέλφους και χαιρετίζω τις υπέροχες σχέσεις που συνδέουν την Πορτογαλία και την Ελλάδα, την Πορτογαλία που προεδρεύει της ευρωπαϊκής ένωσης. Οι ανησυχίες σας είναι και δικές μας και ακούσαμε τα προβλήματά σας. Αυτοί οι προγραμματισμοί, μας βρίσκουν απόλυτα σύμφωνους και συμμεριζόμαστε τις ανησυχίες που έχουν να κάνουν με δύο χώρες στρατηγικής σημασίας για την Ευρώπη και τον κόσμο.

Η Ελλάδα βρίσκεται στο σταυροδρόμι της Ευρώπης με την Β. Αφρική, με την Ανατολική Ευρώπη και με τα Βαλκάνια και η Πορτογαλία που έχει το μέτωπο στον Ατλαντικό και τον προσανατολισμό προς τη Μεσόγειο και ενώνει τις δύο ηπείρους.

Πραγματικά μπορείτε να υπολογίζετε στη βοήθειά μας, η συζήτηση που ξεκίνησε τροφοδοτεί μια γόνιμη συνεργασία, σε εθνικό και διεθνές επίπεδο. Πρέπει να γνωρίζετε ότι το Κοινοβούλιό μας σας στηρίζει, είναι δίπλα σας και καταλαβαίνει απόλυτα τα προβλήματά σας και μπορείτε να περιμένετέ ότι για όλα τα προβλήματα που τέθηκαν, θα είμαστε σαφείς, θα είμαστε αρωγοί.

Μιλήσαμε ξεκάθαρα για το ρόλο της Τουρκίας και την συμπεριφορά της.

Η Τουρκία μέλος του ΝΑΤΟ και είναι τοποθετημένη γεωπολιτικά εκεί που βρίσκεται και έχει τέλεια σημασία για τις ροές.

Επίσης να μην ξεχνάμε ότι το θέμα της πανδημίας μας απασχολεί ιδιαιτέρως και είναι παγκόσμιο.

Θα ήθελα να πω για το τελευταίο θέμα, το εξής. Σε ότι αφορά τη διασπορά, όπου ανέφερε και ο Έλληνας συνάδελφος και ο Πορτογάλος, έχει δύο φορές μεγάλη σημασία και δεν είναι μόνο θέμα πολιτικό, είναι ένα θέμα εθνικό και ανθρώπινο, είναι μία διάσταση που για χώρες σαν τις δικές μας οι οποίες ιστορικά έχουν ηγηθεί του κόσμου στο παρελθόν, πρέπει να καλυφθεί.

Πίσω μου υπάρχει μια επιγραφή που αναφέρει ότι είμαστε η Προεδρία της Ε.Ε.. Έλληνες και Πορτογάλοι, με αυτά που είπαν και σήμερα αντήλλαξαν αποδεικνύουν ότι είναι προσηλωμένοι στη ευρωπαϊκή σχέση, είμαστε πραγματικά απόλυτα εξοικειωμένοι με το ρόλο μας και η θέση της Ελλάδας και της Πορτογαλίας στα σταυροδρόμια της Ευρώπης, σίγουρα δεν θα περάσει απαρατήρητη. Θα είναι μια Προεδρία πετυχημένη, και θα προσπαθήσω να βρούμε απαντήσεις, όχι μόνο από την πορτογαλική πλευρά, όχι μόνο από την ελληνική αλλά απ' όλους τους ευρωπαίους ,γιατί πρέπει η θέση να είναι ευρωπαϊκή, κοινή και σίγουρα οικουμενική. Ξεκινάμε ένα λαμπρό μέλλον και τα όσα θα κάνει η Πορτογαλική Προεδρία θα θέσουν τα θεμέλια για μελλοντική συνεργασία σε όλους τους τομείς ακόμα πιο βελτιωμένοι.

Η Ελλάδα είναι μια φιλόξενη χώρα, η Αθήνα είναι μια υπέροχη πόλη και ελπίζω ότι στο μέλλον θα έχουμε μια διαπροσωπική συνάντηση όταν οι συνθήκες το επιτρέψουν. Υπάρχουν τόσα πράγματα που μας ενώνουν, που μας φέρνουν πιο κοντά και σίγουρα τίποτα ή ελάχιστα μπορούν να μας αποστασιοποιηθούν.

Ακόμα κάτι τελευταίο. Χαιρετίζω την πρέσβειρα της Πορτογαλίας στην Ελλάδα, όπως και τον Έλληνα πρέσβη στην Πορτογαλία, για τις προσπάθειές τους ώστε να υπάρχει μια διαρκής πολύπλευρη συνεργασία μεταξύ των δύο χωρών. Θεωρούμε, ότι έχει τεράστια σημασία ο ρόλος μας με το παρελθόν, το παρόν και το μέλλον. Είμαστε δύο λαοί είναι καίρια θέση στην Ε.Ε. και χώρες στρατηγικής σημασίας για την Ευρώπη και τον κόσμο.

Ευχαριστώ για μια ακόμα φορά, και ένα ιδιαίτερο «ευχαριστώ» για τους Έλληνες ομολόγους και συναδέλφους μας και να είναι αυτή η πρώτη από τις πολλές συναντήσεις μεταξύ των δύο κοινοβουλίων.

Ευχαριστούμε πολύ.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Προεδρεύων της Επιτροπής):** Ευχαριστούμε.

Να ευχηθούμε την ευόδωση των στόχων της Πορτογαλικής Προεδρίας στην Ε.Ε. και μία ακόμα στενότερη συνεργασία μεταξύ των Κοινοβουλίων μας.

Σας αποχαιρετούμε από την Αθήνα

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Θεοδωρικάκος Παναγιώτης (Τάκης) Καββαδάς Αθανάσιος, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Δούνια Παναγιώτα Διονύσιος, Αθανασίου Αθανάσιος (Νάσος), Αμανατίδης Ιωάννης, Βίτσας Δημήτριος, Βούτσης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Τζάκρη Θεοδώρα, Χαρίτου Δημήτριος (Τάκης), Λοβέρδος Ανδρέας, Φραγγίδης Γεώργιος, Παπαναστάσης Νικόλαος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

Τέλος, και περί ώρα 18:45’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ(ΤΑΣΟΣ) ΧΑΤΖΗΒΑΣΙΛΕΙΟΥ**